
הוריות יב ע"ב



טקסט הדף מנוקד



אֵימָא סֵיפָא אֵין בֵּין כֹּהֵן מְשַׁמֵּשׁ לְכֹהֵן שֶׁעָבַר אֶלָּא פַּר יוֹם הַכִּפּוּרִים וַעֲשִׂירִית הָאֵיפָה אֲתָאן לְרַבִּי מֵאִיר דְּתַנְיָא אֵירַע בּוֹ פְּסוּל בְּכֹהֵן גָּדוֹל וְעָבַר וּמִינּוּ כֹּהֵן אַחֵר תַּחְתָּיו הָרִאשׁוֹן חוֹזֵר לַעֲבוֹדָתוֹ וְהַשֵּׁנִי כׇּל מִצְוֹת כְּהוּנָּה עָלָיו דִּבְרֵי רַבִּי מֵאִיר [רַבִּי יוֹסֵי אוֹמֵר רִאשׁוֹן חוֹזֵר לַעֲבוֹדָתוֹ וְשֵׁנִי אֵינוֹ רָאוּי לֹא לְכֹהֵן גָּדוֹל וְלֹא לְכֹהֵן הֶדְיוֹט]


אָמַר רַבִּי יוֹסֵי מַעֲשֶׂה בְּיוֹסֵף בֶּן אִילֵּים מִצִּפּוֹרִי שֶׁאֵירַע בּוֹ פְּסוּל בְּכֹהֵן גָּדוֹל וְעָבַר וּמִינּוּ אַחֵר תַּחְתָּיו וְלֹא הֱנִיחוּהוּ אֶחָיו הַכֹּהֲנִים לִהְיוֹת לֹא כֹּהֵן גָּדוֹל וְלֹא כֹּהֵן הֶדְיוֹט כֹּהֵן גָּדוֹל מִשּׁוּם אֵיבָה כֹּהֵן הֶדְיוֹט מִשּׁוּם מַעֲלִין בַּקֹּדֶשׁ וְאֵין מוֹרִידִין


רֵישָׁא רַבָּנַן וְסֵיפָא רַבִּי מֵאִיר אָמַר רַב חִסְדָּא אִין רֵישָׁא רַבָּנַן וְסֵיפָא רַבִּי מֵאִיר רַב יוֹסֵף אָמַר רַבִּי הִיא וְנָסֵיב לַהּ אַלִּיבָּא דְתַנָּאֵי


רָבָא אָמַר רַבִּי שִׁמְעוֹן הִיא וְסָבַר לַהּ כְּרַבִּי מֵאִיר בַּחֲדָא וּפְלִיג עֲלֵיהּ בַּחֲדָא


דְּתַנְיָא דְּבָרִים שֶׁבֵּין כֹּהֵן גָּדוֹל לְכֹהֵן הֶדְיוֹט אֵלּוּ הֵם פַּר הַבָּא עַל כׇּל הַמִּצְוֹת וּפַר יוֹם הַכִּפּוּרִים וַעֲשִׂירִית הָאֵיפָה וְלֹא פּוֹרֵעַ וְלֹא פּוֹרֵם אֲבָל הוּא פּוֹרֵם מִלְּמַטָּה וְהַהֶדְיוֹט מִלְמַעְלָה וְאֵין מִטַּמֵּא לִקְרוֹבִים וּמוּזְהָר עַל הַבְּתוּלָה וְאָסוּר בָּאַלְמָנָה וּמַחְזִיר אֶת הָרוֹצֵחַ


וּמַקְרִיב אוֹנֵן וְאֵינוֹ אוֹכֵל [וְאֵינוֹ חוֹלֵק] מַקְרִיב חֵלֶק בָּרֹאשׁ וְנוֹטֵל חֵלֶק בָּרֹאשׁ וּמְשַׁמֵּשׁ בִּשְׁמוֹנָה כֵּלִים וְכׇל עֲבוֹדַת יוֹם הַכִּפּוּרִים אֵינָהּ כְּשֵׁרָה אֶלָּא בּוֹ וּפָטוּר עַל טוּמְאַת מִקְדָּשׁ וְקָדָשָׁיו


וְכוּלָּן נוֹהֲגִין בִּמְרוּבֵּה בְגָדִים חוּץ מִפַּר הַמֵּבִיא עַל כׇּל הַמִּצְוֹת וְכוּלָּן נוֹהֲגִין בְּמָשִׁיחַ שֶׁעָבַר חוּץ מִפַּר יוֹם הַכִּיפּוּרִים וַעֲשִׂירִית הָאֵיפָה וְכוּלָּן אֵין נוֹהֲגִין בִּמְשׁוּחַ מִלְחָמָה חוּץ מֵחֲמִשָּׁה דְּבָרִים הָאֲמוּרִים בַּפָּרָשָׁה לֹא פּוֹרֵעַ וְלֹא פּוֹרֵם וְאֵין מִטַּמֵּא לִקְרוֹבִים וּמוּזְהָר עַל הַבְּתוּלָה וְאָסוּר בָּאַלְמָנָה וּמַחֲזִיר אֶת הָרוֹצֵחַ דִּבְרֵי רַבִּי יְהוּדָה וַחֲכָמִים אוֹמְרִים אֵינוֹ מַחְזִיר


וְהַאי מִמַּאי דְּרַבִּי שִׁמְעוֹן הִיא אָמַר רַב פָּפָּא מַאן שָׁמְעַתְּ לֵיהּ דְּאָמַר פָּטוּר עַל טוּמְאַת מִקְדָּשׁ וְקָדָשָׁיו רַבִּי שִׁמְעוֹן


חוּץ מֵחֲמִשָּׁה דְּבָרִים הָאֲמוּרִים בַּפָּרָשָׁה מְנָא הָנֵי מִילֵּי דְּתָנוּ רַבָּנַן וְהַכֹּהֵן הַגָּדוֹל מֵאֶחָיו זֶה כֹּהֵן גָּדוֹל אֲשֶׁר יוּצַק עַל רֹאשׁוֹ שֶׁמֶן הַמִּשְׁחָה זֶה מְשׁוּחַ מִלְחָמָה וּמִלֵּא אֶת יָדוֹ לִלְבֹּשׁ אֶת הַבְּגָדִים זֶה מְרוּבֵּה בְגָדִים עַל כּוּלָּן הוּא אוֹמֵר רֹאשׁוֹ לֹא יִפְרָע וּבְגָדָיו לֹא יִפְרֹם וְעַל כׇּל נַפְשֹׁת מֵת לֹא יָבֹא


יָכוֹל יְהוּ כּוּלָּן מַקְרִיבִין אוֹנְנִים תַּלְמוּד לוֹמַר כִּי נֵזֶר שֶׁמֶן מִשְׁחַת אֱלֹהָיו עָלָיו עָלָיו וְלֹא עַל חֲבֵירוֹ וְאַחַר שֶׁחָלְקוּ הַכָּתוּב יָכוֹל לֹא יְהֵא מְצֻוֶּוה עַל הַבְּתוּלָה תַּלְמוּד לוֹמַר וְהוּא


כְּתַנָּאֵי וְהוּא אִשָּׁה בִבְתוּלֶיהָ יִקָּח אַחַר שֶׁחִלֵּק הַכָּתוּב רִיבָּה דִּבְרֵי רַבִּי יִשְׁמָעֵאל רַבִּי עֲקִיבָא אוֹמֵר אֵין לִי אֶלָּא שֶׁעָבַר מֵחֲמַת קִרְיוֹ מֵחֲמַת מוּמִין מִנַּיִן תַּלְמוּד לוֹמַר וְהוּא


בְּעָא מִינֵּיהּ רָבָא מֵרַב נַחְמָן מָשִׁיחַ שֶׁנִּצְטָרַע מַהוּ בְּאַלְמָנָה מִידְחָא דָּחֵי אוֹ מִיפְטָר פָּטַר לָא הֲוָה בִּידֵיהּ


זִימְנִין הָוֵי יָתֵיב רַב פָּפָּא וְקָמִבַּעְיָא לֵיהּ אֲמַר לֵיהּ הוּנָא בְּרֵיהּ דְּרַב נַחְמָן לְרַב פָּפָּא תְּנֵינָא אֵין לִי אֶלָּא שֶׁעָבַר מֵחֲמַת קִרְיוֹ עָבַר מֵחֲמַת מוּמִין מִנַּיִן תַּלְמוּד לוֹמַר וְהוּא קָם נַשְּׁקֵיהּ בְּרֵישֵׁיהּ וִיהַיב לֵיהּ בְּרַתֵּיהּ


מַתְנִי' כֹּהֵן גָּדוֹל פּוֹרֵם מִלְּמַטָּה וְהַהֶדְיוֹט מִלְמַעְלָה כֹּהֵן גָּדוֹל מַקְרִיב אוֹנֵן וְלֹא אוֹכֵל וְהַהֶדְיוֹט לֹא מַקְרִיב וְלֹא אוֹכֵל


גְּמָ' אָמַר [רַב] לְמַטָּה לְמַטָּה מַמָּשׁ לְמַעְלָה לְמַעְלָה מַמָּשׁ וּשְׁמוּאֵל אָמַר לְמַטָּה לְמַטָּה מִקַּמֵּי שָׂפָה לְמַעְלָה לְמַעְלָה מִקַּמֵּי שָׂפָה וְזֶה וָזֶה בַּצַּוָּאר


מֵיתִיבִי עַל כׇּל הַמֵּתִים כּוּלָּן רָצָה מַבְדִּיל קַמֵּי שָׂפָה שֶׁלּוֹ רָצָה אֵינוֹ מַבְדִּיל קַמֵּי שָׂפָה שֶׁלּוֹ עַל אָבִיו וְעַל אִמּוֹ מַבְדִּיל כֵּיוָן דִּבְעָלְמָא הָוֵי קֶרַע קְרִי כָּאן בְּגָדָיו לֹא יִפְרֹם


שְׁמוּאֵל כְּרַבִּי יְהוּדָה סְבִירָא לֵיהּ דְּאָמַר כׇּל קֶרַע שֶׁאֵינוֹ מַבְדִּיל שָׂפָה שֶׁלּוֹ אֵינוֹ אֶלָּא קֶרַע שֶׁל תִּפְלוּת וּמִי אִית לֵיהּ לְרַבִּי יְהוּדָה קְרִיעָה בְּכֹהֵן גָּדוֹל


וְהָא תַּנְיָא אִילּוּ נֶאֱמַר רֹאשׁ לֹא יִפְרָע וּבֶגֶד לֹא יִפְרֹם הָיִיתִי אוֹמֵר בְּרֹאשׁ וּבֶגֶד שֶׁל סוֹטָה הַכָּתוּב מְדַבֵּר תַּלְמוּד לוֹמַר אֶת רֹאשׁוֹ לֹא יִפְרָע וּבְגָדָיו לֹא יִפְרֹם שֶׁאֵינוֹ בִּפְרִיעָה וּפְרִימָה כׇּל עִיקָּר דִּבְרֵי רַבִּי יְהוּדָה רַבִּי יִשְׁמָעֵאל אוֹמֵר אֵינוֹ פּוֹרֵם כְּדֶרֶךְ שֶׁבְּנֵי אָדָם פּוֹרְמִין אֶלָּא הוּא מִלְּמַטָּה וְהַהֶדְיוֹט מִלְמַעְלָה


שְׁמוּאֵל סָבַר לַהּ כְּרַבִּי יְהוּדָה בַּחֲדָא וּפְלִיג עֲלֵיהּ בַּחֲדָא


מַתְנִי' כׇּל הַתָּדִיר מֵחֲבֵירוֹ קוֹדֵם אֶת חֲבֵירוֹ וְכׇל הַמְקוּדָּשׁ מֵחֲבֵירוֹ קוֹדֵם אֶת חֲבֵירוֹ פַּר הַמָּשִׁיחַ וּפַר הָעֵדָה עוֹמְדִים פַּר הַמָּשִׁיחַ קוֹדֵם לְפַר הָעֵדָה בְּכׇל מַעֲשָׂיו


גְּמָ' מְנָא הָנֵי מִילֵּי אָמַר אַבָּיֵי דְּאָמַר קְרָא מִלְּבַד עוֹלַת הַבֹּקֶר אֲשֶׁר לְעוֹלַת הַתָּמִיד (לְמָה לִי) מִכְּדֵי כְּתִיב עוֹלַת הַבֹּקֶר עוֹלַת הַתָּמִיד לְמָה לִי הָכִי קָאָמַר רַחֲמָנָא כֹּל דִּתְדִירָה קָדְמָה


וְכׇל הַמְקוּדָּשׁ מֵחֲבֵירוֹ הוּא קוֹדֵם אֶת חֲבֵירוֹ מְנָלַן דְּתָנָא דְּבֵי רַבִּי יִשְׁמָעֵאל וְקִדַּשְׁתּוֹ לְכׇל דָּבָר שֶׁבִּקְדוּשָּׁה לִפְתּוֹחַ רִאשׁוֹן וּלְבָרֵךְ רִאשׁוֹן וְלִיטּוֹל מָנָה יָפָה רִאשׁוֹן




רש"י





	אימא סיפא אין בין כהן המשמש לכהן שעבר. דהיינו שני: אלא פר יום הכפורים ועשירית האיפה. דמשל ראשון הן באין הא לכל שאר דבריהם זה וזה שוין דשני נמי כל מצות כהונה גדולה עליו: אתאן לרבי מאיר דתניא וכו'. עבר דברייתא לא דמי לשעבר דמתניתין: רבי היא ונסיב לה אליבא דתנאי. בחדא סבר לה כרבי מאיר וסתמה כרבי מאיר וברישא סבר לה כרבנן וסתמה כרבנן: רבי שמעון סבר לה כרבי מאיר בחדא. דכהן שעבר דשני כל מצות כהונה עליו חוץ מפר יוה''כ ועשירית האיפה: ופליג עליה בחדא. דאילו רבי מאיר סבר מרובה בגדים מביא פר הבא על כל המצות דהיינו פר העלם דבר של צבור ואילו ר' שמעון סבר דאינו מביא פר הבא על כל המצות כדתנן אין בין משוח בשמן המשחה למרובה בגדים אלא פר הבא על כל המצות: ונוטל חלק בראש. אע''פ שאינו מקריב: ומשמש בח' כלים. וההדיוט בד': וכולם נוהגין במשיח שעבר. דהיינו שני: חוץ מפר יוה''כ ועשירית האיפה. דאין בין כהן המשמש לכהן שעבר אלא פר יוה''כ ועשירית האיפה: מאן שמעת ליה דאמר פטור על טומאת מקדש וקדשיו רבי שמעון: ת''ל כי נזר שמן משחת (קדש) אלהיו עליו ולא על משיח חבירו. למעוטי משוח מלחמה דאין מקריב אונן אבל כהן גדול מקריב אונן בין מרובה בגדים ובין ראשון שחוזר לעבודה ואפילו שני מפני שהן בכלל כהונה [גדולה] לאפוקי משוח מלחמה דלאו בכלל כהונה גדולה הוא: ואחר שחלקו הכתוב. למשוח מלחמה שאינו מקריב אונן ככהן גדול יכול לא יהא מצווה על הבתולה: אלא שעבר מחמת קריו. דהוי כהן גדול מעליא שהרי חוזר לעבודתו הוא: עבר מחמת מומו. דאינו חוזר לעבודתו מפני המום מנין שמצווה על הבתולה תלמוד לומר והוא: משיח שנצטרע. כלומר כהן גדול שנצטרע מהו באלמנה: מי אמרינן כהונה גדולה מדחא דחי להאי מאלמנה או דלמא כהונה גדולה מיפטר פטר ליה להאי מאלמנה וכי נצטרע דליכא כהונה גדולה לא פטר ומותר באלמנה: עבר מחמת מומו מנין תלמוד לומר והוא. דאפילו עבר ראשון מחמת מומו אסור באלמנה וכי נצטרע אין לך מום גדול מזה ושמעי' מינה דאפילו הכי אסור באלמנה: למטה למטה ממש. דהיינו בשפת חלוקו: למעלה למעלה ממש. בצואר בשפה במפתח חלוקו: למטה מקמי שפה. שקורעין למטה משפה לפיו שהוא למטה מבית הצואר: למעלה מקמי שפה. שקורעין בית הצואר ממש: כיון דבעלמא הוי קרע. דאם רצה אינו מבדיל אלא קורעין למטה משפה ויצא ידי קריעה אם כן כהן גדול היכי מצי קרע למטה מקמי שפה קרי כאן בגדיו לא יפרום: אינו אלא קרע של תפלות. דבעלמא לא יצא ידי קריעה הלכך מותר בכהן גדול: בראש ובגד של סוטה. דכתיב ופרע את ראש האשה (במדבר ה) ותנן במס' סוטה (דף ז.) הכהן אוחז בבגדיה אם נקרעו נקרעו ואם נפרמו נפרמו: שמואל סבר לה בחדא כרבי יהודה. דכל שאינו מבדיל מקמי שפה הוי קרע של תפלות: ופליג עליה בחדא. דאילו רבי יהודה סבר דכהן גדול אינו בפריעה ופרימה כל עיקר ושמואל סבר דפורם מלמטה למטה מקמי שפה: למה לי למכתב אשר לעולת התמיד. אלא לכל דתדירא בכל מקום היא קדמה דזה בנה אב דבכל מקום תדיר קודם דמשמע אשר לעולת התמיד שהיתה כבר: לפתוח ראשון. לקרות בתורה: ולברך ראשון. בזמון:





תוספות





	אין תוס' על עמוד זה





המאירי

כהן גדול שעבר מחמת פסול שאירע לו ביום הכפורים שכשהראשון מיטהר חוזר לעבודתו זה השני כל חומרי כהונה עליו כמו שביארנו במשנה ואחת מהם שאם יצטרך לעבוד עובד בשמנה מ"מ לכתחלה לא יעבוד מפני הקנאה הא אם עבד ברשות או בדיעבד מ"מ אם עבד בשמנה עבודתו כשרה ובארבעה חלל:



דברים שנאמרו בכהן גדול יתר על הדיוט פר הבא על המצות ופר יום הכפורים ועשירית האיפה שבכל יום לא פורע ולא פורם אלא שכהן גדול פורם מלמטה וכהן הדיוט מלמעלה אין מיטמא לקרובים ומצווה על הבתולה ומוזהר באלמנה ומחזיר את הרוצח ומקריב אונן אלא שאינו אוכל וכל שרוצה להקריב מקריב בראש ואינו צריך לפייס עם האחרים וכן נוטל חלק בראש ומשמש בשמנה בגדים ועבודת יום הכפורים עליו ואינה כשרה אלא בו ומ"מ חייב הוא בטומאת מקדש וקדשיו וכל הדברים נוהגים במרובה בגדים חוץ מפר הבא על המצות וכלן נוהגות במשיח שעבר חוץ מפר יום הכפורים ועשירית האיפה שבכל יום:



משוח מלחמה ישנו בקצת דינים שבכהונה גדולה והם שמצוה על הבתולה ומוזהר על האלמנה ואינו לא פורע ולא פורם ולא מיטמא לקרובים ושאר הדברים אין לו דין כהן גדול כלל:



כהן גדול שנצטרע הרי הוא כעבר מחמת מום ולא בטלה כהונה גדולה ממנו לענין איסור אלמנה ושאר דברים שראוי בהם:



פרימה שאסרנו בכהן גדול כבר ביארנו שהותר מכללה פרימה מלמטה כנגד הרגלים הא כל קריעה שלמעלה אסורה ואפילו לא הבדיל שפת הבגד שהרי קריעה אינה טעונה הבדלת שפת הבגד אלא באב ואם כמו שאמרו על כל המתים רצה מבדיל שפה רצה אינו מבדיל על אביו ועל אמו מבדיל כמו שיתבאר במקומו:



המשנה השלישית והכונה לבאר בה ענין החלק הרביעי והוא שאמר כל התדיר לחברו קודם לחברו ר"ל שאם היה בידו להקריב שני קרבנות כגון מוסף שבת ומוסף ראש חדש מקריב של שבת תחלה ואחריו של ראש חדש מפני שהוא תדיר ואם היה שבת וראש השנה שיש שם שלשה מוספין מקריב תחלה של שבת ואחריו של ראש חדש ואחריו של ראש השנה וכן כל כיוצא בזה שהרי אמרו תדיר ושאינו תדיר תדיר קודם וכן כל המקודש מחברו הוא קודם לחברו כגון כהן לישראל ומדכתיב וקדשתו לפתוח ראשון ר"ל בקריאת התורה ולברך ראשון בברכת זמון וליטול מנה יפה ראשון כלומר שיש לו לחלק עם אחרים ופירש אח"כ בשאר דברים שהמקודש בהם קודם לחברו והוא שאמר פר כהן משיח קודם לפר העדה לכל מעשיו שהמשיח מכפר והצבור מתכפר פר הבא על המצות קודם לפר ע"ז שזה חטאת וזה עולה וחטאת קודם לעולה שעיר ע"ז קודם לשעיר נשיא שזה צבור וזה יחיד עומר קודם לכבש הבא עמו שהעומר חובת היום והכבש טפלה לו שתי הלחם קודם לכבשים הבאים עמהם ששתי הלחם חובת היום והכבשים טפלים להם ובגמרא יתבאר ענין זה האיש קודם לאשה להחיות ולהשיב אבדה אבל האשה קודמת לאיש לכסות ולהוציא מבית השבי מפני חשש זנות ודבר זה בששניהם באים להחיות או שניהם לכסות אבל אם בא האיש להחיות והאשה לכסות יראה מתלמוד המערב שכסות אשת חבר קודם לחיי עם הארץ בחיי חבר מפני כבוד חבר אבל כל שבצד אחר האיש קודם להחיות ואף בששניהם באים להחיות ור"ל להאכיל שכתבנו שהאיש קודם פירושו בשאין אפשר לו לחזר הא אם אפשר לו האשה קודמת אף להאכיל שהאיש דרכו לחזר ולא האשה כמו שהתבאר בששי של כתבות ס"ז א' ובזמן ששניהם עומדין על הקלקלה ר"ל שאף האיש עומד למשכב זכר האיש קודם לכל מעשיו ר"ל אף להוצאה מבית השבי כהן קודם ללוי ולוי קודם לישראל וישראל לממזר וממזר לנתין ונתין לגר וגר למשוחרר אימתי בזמן ששניהם שוין אבל זה חכם וזה עם הארץ חכם קודם לעולם אפילו ממזר תלמיד חכם קודם לכהן גדול עם הארץ ואע"פ שעם הארץ צנורא שלו טמאה והאיך אפשר למנותו כהן גדול אפשר שאינו עם הארץ גמור ומשמר עצמו בטהרה ואעפ"כ חכם קודמו ולא אמרה בנתין גר ומשוחרר שאין חכמה מצויה בהם:



זהו ביאור המשנה וכלה הלכה היא ודברים שנכנסו תחתיה בגמרא אלו הם:





תוספות רא"ש

ר"י אמר רבי הוא ונסב לה אליבא דתנאי. ולאו משום דסבר כר"מ בחדא אלא סבר בכולה מלתא כרבנן. אלא בחדא נסיב לה כר"מ כדי לאשכוחי טובא אין בין. ואליבא דר"מ מצי למתני אין בין כהן משמש לכהן שעבר אלא (כר' יוסי הכתיב) [פר יוה"כ] ועשירית האיפה אבל לא אליבא דרבנן דסברי דשני אין לו דין כהן גדול כלל:



ומחזיר את הרוצח [דברי ר"י] וחכ"א אינו מחזיר. פלוגתא דר"י ורבנן היא במכות פרק אלו הן הגולין אבל במרובה בגדים ומשיח שעבר מודו דמחזיר. ואע"ג דכתיב אשר משח אותו בשמן הקדש מרבויא דקרא מרבי להו. דתלתא כהן כתיבי בקרא. וישב בה עד מות הכהן הגדול. כי בעיר מקלטו ישב עד מות הכהן הגדול. ואחרי מות הכהן הגדול ישוב הרוצח. חד למשיח בשמן המשחה. וחד למרובה בגדים. וחד למשיח שעבר. ובמשוח מלחמה פליגו בה ר"י ורבנן [ר"י סבר] מחזיר. ומפרש טעמא התם דכתוב עוד כהן אחרינא לשוב לשבת בארץ עד מות הכהן. ורבנן סברי מדלא כתיב הכהן הגדול ש"מ האי הכהן חד מהנך תלתא כהני הוא:



הכהן הגדול מאחיו זה כהן גדול. אפי' אם לא כתוב אשר יוצק על ראשו ממילא ידענא דלא הוי כהן גדול אלא במשיחה או ברבוי בגדים דילפי' מאהרן:



דכתיב כי נזר שמן משחת אלהיו עליו עליו ולא על חבירו. משמע דממעט אחר משוח כמותו אבל לא מרובה בגדים. ועוד דמרובה בגדים הוי בכלל ומן המקדש לא יצא שהרי הוא משמש במקדש בכהונה גדולה:



ר"ע אומר אין לי אלא שעבר מחמת קריו מחמת מומו מנין ת"ל והוא. פי' הרמ"ה דר"ע דריש שתי דרשות מן והוא דכוליה יתירא הוא. וה"ק אין לי דמרבה מן הוא אלא עבר מחמת קריו עבר מחמת מומו [מנין] ת"ל פי' וי"ו יתירא דוהוא. ולא נהירא דמשמע דר"ע אוהוא דדרש ר' ישמעאל קאי וכי היכי דר"י לא דריש מני' אלא חדא דרשא ה"נ ר"ע לא דריש מניה אלא חדא דרשא. וה"פ אין לי דמסתבר למימר שלא תפחות קדושתו [מחמת] פסולו אלא שעבר מחמת קריו שבידו לחזור לקדושתו כשירצה שיטבול ושמשא ממילא (עבר) [ערבא]. עבר מחמת מומו שאין בידו לחזור לקדושתו מנין:



משיח שנצטרע מהו באלמנה. לענין מלקות קא בעי דבלאו הכי מצורע אסור בתשמיש המטה. א"נ כמ"ד (מ"ק דף ז:) מצורע בימי חלוטו מותר:



מידחא דחי או מפטר פטור. פרש"י ז"ל מי אמרי' כהונה גדולה ולא נהירא (דקאי) [דתרי] צדדין של האבעיא אינם בענין אחד דמדחא דחי הוא קודם שנצטרע ומפטר פטר אחר שנצטרע ואין זה שטת התלמוד. אלא בכ"מ ב' צדדי האבעיא הם בענין אחד. ועוד כשהוא אומר או מפטר פטר אינו נותן שום טעם למה ל"א הואיל ונדחה ידחה. ועוד לישנא דמפטר פטר לא ניחא דהל"ל משרא שרי. ונראה לפרש מדחא דחי מי אמרי' משיח שנצטרע מדחה ידחה מכהונה גדולה לפי שנצטרע וא"א לו לשמש כ"ז שהוא מצורע. ומהשתא ע"כ לא מדחי אלא מדברים שא"א לקיימן כשהוא מצורע. אבל מאיסור אלמנה וכיוצא בה דאפשר לקיימן כשהוא מצורע לא מדחי. א"ד מפטר פטר מכל דין כהונה לגמרי והרי הוא מותר באלמנה. הרמ"ה ז"ל:



למטה מקמי שפה. כלומר למטה משפת פי הבגד כדכתיב (שמות כ״ח:ל״ב) שפה יהיה לפיו סביב. שמניח את השפה וקורע למטה ממנה. והא דקאמר למטה מקמי שפה לאשמועינן דקריעה לא הוי אלא מצד שהוא לעבר פני הבגד כמו שיראה צד פני הלבוש:



על אביו ועל אמו מבדיל קמי שפה. דכתיב באלישע והוא מצעק אבי אבי ש"מ דבאביו נמי בעי הכי וה"ה באמו:



כל התדיר מחבירו קודם את חבירו. תמידין קודם למוספין מוסף שבת קודם למוסף ר"ח מוספי ר"ח קודמין למוספי ר"ה:



כל המקודש מחבירו קודם את חבירו. דם חטאת קודם לדם עולה מפני שהוא מרצה. אברי עולה קודמין לאמורי חטאת מפני שהוא כליל לאשים ואגב פר העדה ופר העלם דבר הוא דמייתי לה. ואע"פ שאין טעם שלהם לא משום תדיר ולא משום מקודש אלא גזירת הכתוב הוא:



מכדי כתיב מלבד עולת הבוקר. ומינה שמעינן דתמידין קודמין למוספין שהכי משמע לישנא דמלבד שלא תאמר עולה זו במקום עולת הבקר היא אלא מלבד עולת הבקר היא באה שאע"פ שהקריבו עולת הבקר צריך שיקריבו גם המוספין ש"מ דעולת הבקר קריבא ברישא. למה לי למכתב תו אשר לעולת התמיד. אלא ליתן טעם לדבר למה תמידין קודמין למוספין לפי שהיא עולת התמיד למילף מינה דכל התדיר מחבירו קודם לו:





מהרש"א - חידושי הלכות

גמרא מעלין בקודש ואין מורידין רישא רבנן וסיפא ר"מ כו' כצ"ל:


בפרש"י בד"ה אלא פר יוה"כ ועשירית כו' עכ"ל כצ"ל:


גמ' שמואל כר"י ס"ל דאמר כל קרע שאינו כו' ור' יהודה פליג אברייתא דלעיל וכן הוא בפ"ב דמ"ק ע"ש:





רש"ש

גמרא והשני כל מצות כהונה גדולה עליו. כצ"ל:



שם ומוזהר על הבתולה. צ"ל ומצווה וכן לקמן וכ"ה ביומא וכלישנא דמתניתין ולקמן בברייתא הב':



שם משיח שנצטרע כו'. עמש"כ לעיל (ט) בס"ד:



רש"י ד"ה עבר מחמת מומו וכי נצטרע אין לך מום גדול מזה. ר"ל וא"כ גם הוא נכלל במומין דאר"ע:





הגהות יעב"ץ

גמ' זמנין הוי יתיב ר"פ. נ"ב בתר ר"נ הוה:


שם נשקיה ברישי' ויהיב לי' ברתיה. נ"ב ר"פ סודנא ועתיר הוה [פסחים קיג א]:





באר שבע

אתאן לר"מ דתניא אירע בו כו'. תימה דהא גם לר"מ לא אתאן שהרי ר"מ אמר והשני כל מצות כהונה גדולה עליו משמע אפילו פר יום הכפורים ועשירית האיפה מדקאמר כל ועוד לא כן הוה ליה לומר בהדיא חוץ מפר יום הכפורים ועשירית האיפה כדקאמר ר"ש בברייתא דמייתי בסמוך. וי"ל דקים ליה לגמרא דגם ר"מ ס"ל דפר יום הכפורים ועשירית האיפה הוא דוקא של כהן משמש משום שאי אפשר להביא שנים דחדא אמר רחמנא דתקרב ולא שנים ולפי שהוא פשוט לא הוצרך ר"מ לומר חוץ מפר יום הכפורים ועשירית האיפה והא דא"ר שמעון חוץ מפר יום הכפורים ועשירית האיפה מוכרח היה לומר כן כיון דקחשיב הוא לעיל פר יום הכפורים ועשירית האיפה בהדי שאר דברים הנוהגים בכהן משיח וכאן אמר וכולן נוהגין במשיח שעבר:



והשני כל מצות כהונה גדולה עליו דברי ר"מ א"ר יוסי מעשה וכו'. זאת הברייתא שנויה כאן בשבוש וצריך להגיה כמו שהיא שנויה במקומה בפ"ק דיומא ומייתי לה נמי בפ"ק דמגילה בלשון זה דברי ר"מ רבי יוסי אומר ראשון חוזר לעבודתו שני אינו ראוי לא לכ"ג ולא לכהן הדיוט א"ר יוסי מעשה ביוסף בן אילם מצפורי שאירע בו פסול בכ"ג ומינוהו תחתיו ובא מעשה לפני חכמים ואמרו ראשון חוזר לעבודתו שני אינו ראוי לא לכהן גדול ולא לכהן הדיוט:



והשני כל מצות כהונה גדולה עליו כו'. נראה דלישנא דכל מצות כהונה גדולה עליו כולל שני דברים אחד שהוא עובד ככהן גדול שני שהוא אסור בדברים שכהן גדול אסור בהם ורבי יוסי לא פליג עליה אלא במאי דאמר שהוא עובד ככהן גדול אבל במאי דאמר דאסור בדברים שכהן גדול אסור בהם מודה דהא מדינא עובד ככהן גדול אי לאו משום איבה:



שני אינו ראוי לא לכ"ג ולא לכהן הדיוט כו' בפ"ק דיומא אמר רבה בר בר חנה א"ר יוחנן הלכה כר' יוסי ואין להקשות הלכתא למשיחא כדפריך בזבחים פרק בית שמאי ובסנהדרין ריש פ' ארבע מיתות דכבר תירצו התוספות שם קושיא זו דאיכא נפקא מינה אפילו בזמן הזה בנשיאות ראש ישיבה או פרנס שנתמנה על הצבור ועבר מחמת אונס שכשיעבור האונס חוזר לשררתו (הגה"ה. ומכאן הביא מהר"ם מרוטנבורג ז"ל ראיה למה שפסק אדם שהיה רגיל בשום מצוה כגון גלילה ואירעו אונס או עוני ונתנו הקהל המצוה לאחר ואח"כ העשיר ורצה שיחזירו לו המצוה שהדין עמו כמו שכתב המרדכי בשמו בפרק חזקת הבתים. ע"כ הגה"ה) וההיא דבריש עשרה יוחסין אמר רב יהודה אמר רב הלכה כרבי יוסי דעתידין ממזרים ליטהר איכא נפקא מינה אפילו בזמן הזה שלא להרחיק משפחות שאינן ידועות דבממזרים שאינן ידועין איירי וההיא דפ"ק דתענית דפסק כר"ג דאמר בז' במרחשון שואלין על הגשמים ומוקי לה בזמן שבית המקדש קיים י"ל דאיכא נפקא מינה אפילו בזמן הזה לבני בבל דאית להו פרי בדברא כדאיתא התם. והא דאמר בפסחים בפרק אלו דברים גבי פסח כלל א"ר עקיבא כל מלאכה שאי אפשר לעשותה מערב שבת דוחה את השבת ופסיק בגמרא הלכה כרבי עקיבא. י"ל דאיכא נפקא מינה אפילו בזמן הזה לענין מילה ואע"ג דגבי מילה נמי פסק רב יהודה הכי בהדיא בפרק ר"א דמילה מ"מ פסיק הכי בתרי דוכתי לאלומי פסקא דמילה. ומיהו קשה דבסוף פרק התכלת פסיק רבי יוחנן הלכה כאבא יוסי בן דוסתאי גבי חביתי כ"ג וי"ל דאין הגמרא תופס זה בקשיא הלכתא למשיחא אלא רב יוסף מקשה אותו בפרק ארבע מיתות ובפרק בית שמאי אבל הגמרא אינו חושש מטעם דמהדר ליה אביי לרב יוסף בפרק בית שמאי אלא מעתה כל שחיטת קדשים לא נתני דהלכתא למשיחא אלא דרוש וקבל שכר ה"נ דרוש וקבל שכר. ורבינו חיים כהן ז"ל תירץ דלא פריך הכי אלא היכא דאיכא תרתי בהדי הדדי הלכתא למשיחא ועבירה כגון ההיא דפרק ב"ש דאיירי בפיגול ובפרק ארבע מיתות גבי בת כהן שזינתה כיון דליכא נפקותא בהלכתא אלא על ידי עבירה מילתא דלא שכיחא היא לא הוה ליה למיפסק הלכתא במלתא דלא שכיח כלל. ועוד י"ל דלא פריך הילכתא למשיחא אלא היכא דליכא נפקא מינה אלא ליישב לישנא דשמעתין כדמסיק בפרק ארבע מיתות אבל הנך יש נפקותא איסור והיתר אע"ג דהוי למשיחא עכ"ל התוספות. וקשה לי על מה שכתבו דאין הגמרא תופס זה בקשיא הלכתא למשיחא אלא רב יוסף מקשה אותו כו' דהא אכתי קשה למה לא הקשה רב יוסף עצמו על רבי יוחנן הלכתא למשיחא כדפריך בפרק ארבע מיתות ובפרק ב"ש ודוחק לומר דלא שמיע ליה הא דפסק רבי יוחנן הלכה כאבא יוסי בן דוסתאי וע"ק שהרי בכל גמרות שלפנינו בפרק ב"ש מצינו כתוב שרבא הקשה הילכתא למשיחא ולא רב יוסף וגם על מה שכתבו דלא פריך הילכתא למשיחא אלא היכא דליכא נפקא מינה אלא ליישב לישנא דשמעתין כו' קשה לי שהרי בפרק ב"ש לא בא ליישב לישנא דשמעתין ויש נפקותא באיסור והיתר ואפילו הכי פריך הלכתא למשיחא וצ"ע:



כהן גדול משום איבה. וא"ת מדקאמר טעמא משום איבה מכלל דמן הדין ראוי להיות כ"ג מדאורייתא אלא גזרי ביה רבנן משום איבה א"כ מאי איצטריך לפרושי טעמא דכהן הדיוט משום מעלין בקדש ולא מורידין תיפוק ליה דכיון דראוי לכ"ג מדאורייתא א"כ אינו יכול לשמש בארבעה בגדים משום דהוה ליה מחוסר בגדים דהא ילפינן מקרא בפרק שני דזבחים דכ"ג שלבש בגדי כהן הדיוט ועבד עבודתו פסולה משום מחוסר בגדים וליכא למימר דהא דקאמר דלא חזי להיות כהן גדול משום איבה היינו לאחר מיתת הראשון דהא מודה רבי יוסי דאם מת ראשון שני חוזר לעבודתו כדאיתא בפ"ק דיומא כבר תירצו התוספות בפ"ק דמגילה ובפ"ק דיומא דמשום האי טעמא לא היינו מקפידים כיון דעל פי ב"ד הוא דכ"ג מתמנה בפה ומסתלק בפה ובירושלמי דריש ליה מקרא ומסתברא שהדבר תלוי במלך ובאחיו הכהנים כדאמר בפרק הבא על יבמתו דינאי מלכא אוקמיה ליהושע בן גמלא בכהני רברבי ואמרי בתוספתא ובירושלמי ביוסף בן אילם מציפורי שאירע פסול בכ"ג ושמש תחתיו לאחר שיצא אמר אדוני המלך פר ושעיר שקרבין היום משל מי משלי או משל כ"ג אמר לו המלך לא דייך ששמשת שעה אחת לפני מי שאמר והיה העולם וכו' עד וידע שהסיע מן הכהונה:



ופליג עליה בחדא. פרש"י דאלו ר"מ סבר מרובה בגדים מביא פר הבא על כל המצות דהיינו פר העלם דבר של צבור כו' נ"ל שלא יצא דבר זה מפה קדוש רש"י אלא איזה תלמיד טועה פירש כן מפני שאי אפשר לפרש דהיינו פר העלם דבר של צבור דהא מרבינן בת"כ דאפילו כהן הדיוט יכול להקריבו וכ"ש מרובה בגדים וכן פירשו התוספות בהדיא בפ"ק דמגילה גבי אין בין כהן משיח למרובה בגדים אלא פר הבא על כל המצות וכן פירשו התוספות בהדיא בנזיר ריש פרק כהן גדול וגם רש"י עצמו פירש בהדיא לעיל ובפ"ק דמגילה ובסוף פרק בא לו כהן גדול דפר הבא על כל המצות אינו אלא דוקא פר שהכהן משיח עצמו מביא כשחטא בשגגת הוראתו ואלו פר העלם דבר של צבור היינו כשהצבור חטאו בהוראת ב"ד הגדול כדאיתא לעיל:



ואינו אוכל מקריב חלק בראש כו'. טעות דלוג סופר יש כאן וצריך להגיה ואינו אוכל ואינו חולק מקריב חלק בראש כו' והכי איתא בברייתא במקומה ור"ל ואינו אוכל כלומר אע"פ שהוא חלוק מן ההדיוט לענין הקרבה שוה הוא לו לענין אכילה ואינו חולק כשהוא אונן לאכול לערב כשתעבור האנינות דאמרינן בזבחים פרק טבול יום הראוי לאכילה חולק שאינו ראוי לאכילה אינו חולק:



מקריב חלק בראש ונוטל חלק בראש. משנה היא בפ"ק דיומא ובגמרא מפרש כיצד מקריב חלק בראש אומר עולה זו אני מקריב מנחה זו אני מקריב. כיצד נוטל חלק בראש אומר חטאת זו אני אוכל אשם זה אני אוכל ובתוספתא שם ביומא תניא במה דברים אמורים שנוטל חלק בראש בקדשי מקדש אבל בקדשי הגבול אחד כהן גדול ואחד כהן הדיוט חולקין בשוה:



וכל עבודות יום הכפורים אינן כשרות אלא בו. מכאן קרא תגר רבינו זרחיה בעל המאור ז"ל ביומא בפרק בראשונה במשנה ארבע פייסות היו שם כו' על הפייטנים שהכניסו בפיוטיהם בסדר עבודת יום הכפורים ארבע פייסות שטעו כולן ולא הבינו כי הפייסות הנמנין במשנתנו בפרק בראשונה לשאר ימות השנה הם ולא ביום הכפורים לפי שכל עבודות יום הכפורים אינן כשרות אלא דוקא בכ"ג כדתניא כאן בשמעתין וכן ראיתי כתוב בסליחה למוסף יום כפור המתחלת איך אשא ראש כו' שכתב ובטלו הפייסות בצום המובחר כו'. וכבר השיב הרמב"ן ז"ל בספר מלחמות ה' על דברי בעל המאור ז"ל בטוב טעם ודעת וז"ל אמר הכותב גם בעיני יפלא אבל אף בסדר עבודת הבבלי אשר מימי רבותינו כתוב בו פייסות וכן בדברי הפייטן הראשון רבי אליעזר ברבי קליר ובקרובות הגאונים וחכמי הישיבות ורבני ספרד האחרונים זכר כולם לברכה ואי אפשר שיטעו כל רבותינו ואבותינו ולבעל המאור הזה לבדו נתנה חכמה ואין לזרים אתו ונתתי לבי לתור ולדרוש היאך שנו זה הפרק בסדר יומא שהוא אמור על הסדר והכא בזה הפרק אין בו דבר מסדר היום כלל ועוד היאך שנו אותו סתם ולא פירשו שהדברים אמורים בשאר הימים חוץ מן יום כפורים ולפיכך נראה לי כי יש שם פייסות לעולם ואפילו ביום הכפורים והם שנויות במשנתנו ואכתוב הענין כאן אין ספק שהפייס הראשון שהוא תרומת הדשן הואיל והוא כשר קודם חצות אינה עבודת יום הכפורים אלא עבודת לילה ואינה בכ"ג כלל שלא נתנו לכ"ג אלא עבודת היום ואל ישבש עליך דעתך מה שאמרו בפ"ק דיומא ביום הכפורים דאיכא חולשא דכהן גדול עבדינן מחצות שכך פירושו מתוך שהעבודות המוטלות על כהן גדול מרובות תרמינן מחצות כדי שלא יאירו פני המזרח ונהיה עדיין צריכין לתרום המזבח ונמצא טרחו של כהן גדול מתרבה שהעבודות יהו תכופות עליו לפיכך תורמין קודם לכן ולכשיאיר המזרח מיד נוריד כהן גדול לבית הטבילה ולא יהא היום קצר והמלאכה מרובה ומי שזכה בתרומת הדשן זכה בסדור מערכה ובשני גזרי עצים וראיה לדבר שהרי לא שנו בסדר יומא כהן גדול עד שהאיר פני המזרח והורידוהו לבית הטבילה לקרוץ את התמיד והרי סדור מערכה ותרומת הדשן קודם לכן היו ועוד שאם היה כ"ג תורם הדשן א"כ כבר היה צריך לטבול ולקדש וללבוש בגדי זהב כדתנן בתמיד מי שהוא רוצה לתרום את המזבח יורד וטובל ותנן נמי התם קדש ידיו ורגליו מן הכיור נטל מחתת הכסף כו' וקי"ל נמי כרבי יוחנן דאמר בעי בגדים ואם אתה אומר תרומת הדשן בכהן גדול נפישי להו טבילות קידושין ועוד כשבא לקרוץ התמיד למה הוא טובל ומקדש והרי כבר טבל לתרומת הדשן ולסדור מערכה והיאך שנינו הביאו לו בגדי זהב והרי הוא לבוש אותן מחצות וכי תימא כיון דגמירי חמש טבילות ועשרה קידושים ביום ולא בלילה א"כ מטונך שהרי הודית שאין אלו העבודות מסדר היום שהוא צריך כ"ג ועוד דהא מוכח בהדיא בפרק אמר להם הממונה דכשטובל לקרוץ את התמיד בגדי חול הוא פושט ומשום הכי לא בעי קדוש אפשיטא ש"מ שלא תרם הדשן ולא סדר המערכה אלא שאר הכהנים תרמו וזהו הפייס הראשון. הפייס השני רוב בעלי הקרובות פירשוהו ואמרו בו מי מדשן מזבח הפנימי ומי מדשן את המנורה ולא כתבו בו מי השוחט ולא מי הזורק ולא מי מעלה איברים לכבש מפני ששחיטת התמיד אע"פ שלא מצינו שחיטה שפסולה אפילו בזר מ"מ אינה נעשית אלא בכ"ג שהוא מסדר היום ואין צריך לומר זריקה והעלאה שאינן כשרות אלא בו שאין להם פייס כלל. ומי שאין עיניו תרוטות יראה מזה שהבינו הראשונים העבודות שהן בכהן גדול ונזהרו מהן ולא שמו להן פייס אבל דשון מזבח הפנימי אינה עבודת יום אלא עבודת לילה דומיא דהרמת דשן בחיצון והא דאמרינן בגמרא סדור שני גזרי עצים קודם לדשון מזבח הפנימי דאע"ג דהכא כתיב בבקר בבקר והכא כתיב בבקר לאו דלגבי דישון גופיה כתיב בבקר בבקר אלא מדאמר רחמנא בבקר בבקר הקטר ואין הקטרה אלא אם כן דשן תחלה קודם לכן כמאן דכתיב ביה בבקר בבקר דמי שלא לאחר אבל להקדים כל זמן שהוא מקדימו הרי זה זריז אלא מפני שהיא עבודה קלה לא רצו חכמים להטריח עליה לדשן בלילה והתקינו שתהא נעשית ביום ומשהאיר המזרח כיון שהגיע זמן העבודות הקדימו העבודות למכשירין ואחרו דשון מזבח הפנימי שהוא מכשיר כדאיתא בגמרא בפרק אמר להם הממונה ועוד שעקר דשון נראה שהוא מדבריהם שאין לו עקר מן התורה ומ"מ אין ספק שהוא בכהן הדיוט צריך לפייס והיא הראיה שפירשנו למעלה שאם היה כ"ג מדשן על כרחך צריך היה לדשן קודם שיקרוץ התמיד דהא אביי מסדר מערכה ואמר דדשון מזבח הפנימי קודם לתמיד וא"כ היאך שנינו הורידו כ"ג לבית הטבילה לבש בגדי זהב וקדש ידיו ורגליו הביאו לו את התמיד וקורצו והלא כשעלה ונסתפג וקדש ידיו ורגליו והיה צריך לכנוס לפנים ולדשן ולהחליף בגדים אחרים משום שבגדים שבשל כהן את הקדרה לרבו אל ימזוג בהן כוס לרבו ואח"כ יקרוץ התמיד. וא"ת למה לא אמר אביי שיקדום לדשון מזבח הפנימי אלא לדם התמיד אבל לא לשחיטתו אל תטעה בזה דדם התמיד טעמא מאי משום דכתיב ביה בדשון תרי בבקר בבקר וחד דאייתינן ליה מדרשא כדמפרש בגמרא ובתמיד דלא כתיב ביה אלא את הכבש אחד תעשה בבקר וחד דרשה ויקדום דבר שכתוב בו שלשה בבקר לדבר שאין כתוב בו אלא שנים ומעתה אתה דן דין זה אף לשחיטת התמיד דהא לא כתיב ביה אלא ההוא בבקר דאת הכבש אחד תעשה בבקר שאי אפשר להוציא שחיטה מכללו אלא על כרחך דשון מזבח הפנימי קודם לשחיטת התמיד ובכלל דם התמיד הוא וכן פרש"י ז"ל לדם התמיד לשחיטתו של תמיד ולזריקתו. ועוד יהיבנא לך לכולי טעותך לדבריך צריך כ"ג לקרוץ את התמיד ואח"כ ידשן מזבח הפנימי ואח"כ יזרוק הדם וא"כ היאך שנינו קירצו ומירק אחר שחיטה על ידו קבל את הדם וזרקה נכנס להקטיר ואח"כ קבלה לזריקה צריך ליכנס את המזבח הפנימי ועוד שאדרבה היה צריך ליכנס את הדם לממרס כדי שלא יקרוש בעוד שהוא נכנס לפנים לדשן ולא שנו אלא גבי דם הפר וזו ראיה גמורה שדשון מזבח הפנימי היה בכהן הדיוט אבל כהן גדול תיכף שעולה מטבילתו הביאו לו את התמיד וקרצו והיא עבודה ראשונה של כ"ג והיא התכופה לטבילתו וכן כתב הרמב"ם הספרדי ז"ל שתרומת הדשן וסדור המערכה ודשון המזבח מפייסין היו להם כדרך שעושין בכל יום ועל הסדר האמור בכל יום וכן דשון המנורה כשר בכל כהן והוא הסרת הפתילות שכבו וכל השמן שבנר כדאמרינן במנחות נר שכבה נתדשן השמן ונתדשן הפתילה ומקנחן בספוג חוץ מנר מערבי שהוא מוצא אותו דולק ומניחו דולק ואם כבה מדשנו ודשון זה של מנורה דומה לדשון מזבח הפנימי והוא הטעם שמפני שאינה עבודה אלא מכשירי עבודה מפני כך לא הצריכן הכתוב לכ"ג וכ"ג נותן בהן שמן אחר ופתילות אחרות ואם כבה נר מערבי מדליקו ממזבח החיצון והיינו אש דמנורה דאמרינן בשילהי פרק טרף בקלפי שלא יהא אלא ממזבח החיצון ותנן נמי בתמיד מצאו שכבר מדשנו ומדליקו ממזבח העולה ותניא בספרי יאירו שבעת הנרות שומע אני שיהו דולקים לעולם ת"ל מערב עד בקר אי מערב עד בוקר יכול יכבה ת"ל לפני ה' תמיד הא כיצד יאירו שבעת הנרות מערב עד בקר לפני ה' תמיד שיהא נר מערבי תדיר שממנו מדליקין את המנורה בין הערבים וזו היא הטבת הנרות של שחר כדתנן בתמיד של בין הערבים ולהיטיב את הנרות שהוא הדלקה שמדליקין כולן שנינו בפ' אמר להם הממונה נכנס להקטיר את הקטרת ולהיטיב את הנרות דאלמא אינה אלא בכ"ג וכן מפורש בסדר הקרובות שכ"ג מיטיב את הנרות אלא שרש"י ז"ל מפרש דהטבה זו של שחרית היינו דשון ואם תשאל מפני מה לא אמרו שידשן כ"ג מאחר שהוא מיטיב כמו שעושין בכל יום שהמדשן הוא מיטיב כדאיתא בסדר התמיד אין זו שאלה שלא דיו מה שהטילה עליו תורה אלא שנטיל עליו עבודות אחרות ועוד שהיה צריך לבגדי זהב אחרים כדתנא דבי רבי ישמעאל בגדים שבשל בהם קדרה לרבו אל ימזוג בהן כוס לרבו לפיכך היה דשון המנורה בכהן הדיוט כדשון מזבח הפנימי וזהו הפייס השני. הפייס השלישי חדשים לקטורת אבל לא להקטרת הקטרת עצמו שהרי שנינו נכנס להקטיר כ"ג כתבו בעלי הקרובות שהכ"ג מקטיר ומיטיב אלא לסייעו שהוא זוכה במחתה כדתנן בסדר התמיד מי שזכה במחתה נטל מחתת הכסף ועלה לראש המזבח ופנה הגחלים כו' והוא בכלל משנתנו דקתני חדשים לקטרת כלומר להקטרה עצמה ולמחתה והיא עצמה מעשרת אע"פ שאין זו עקר הקטרה כמפורש בירושלמי א"ר חנינא מעולם לא הפיס אדם לקטרת ושנה א"ר אסי מתניתין אמרה כן חדשים לקטרת בואו והפיסו א"ר חנינא מתניתין אמרה כן מי שזכה לקטורת אומר לזה שעל ימינו אף אתה למחתה נמצאת אומר שני כהנים מתברכים בכל פעם ואפילו לרבי יהודה דאמר לא היה פייס במחתה בזה מודה דעד כאן לא קאמר ר"י הכי אלא בשאר ימות השנה אבל ביום הכפורים מתוך שכל העבודות בכהן גדול חביבה עליהן ואם לא יפיסו לה לעצמה אתו לאינצויי ועוד שרבי יהודה יחיד הוא ורבנן סברי פייס הוה במחתה ומתניתין דתמיד כוותיה ואע"פ שבקטרת שלפני ולפנים כ"ג עצמו מכניס אף את המחתה וחותה התם מתוך שאין אחר יכול להכנס שם אף הוא חותה אבל כאן אחר נכנס עמו וחותה במחתה ומניח על המזבח הפנימי ויוצא לו בשאר הימים והכי נמי תניא בתוספתא בכל יום שני כהנים נכנסין אחד בכף ואחד במחתה היום נוטל את המחתה בימינו ואת הכף בשמאלו בד"א בקטרת שלפני ולפנים אבל בקטרת של מזבח החיצון הרי הוא כקטרת של כל ימות השנה ומתניתין נמי דייקא דלא קתני הכי אלא לקטרת שלפני ולפנים. הפייס הרביעי מי מעלה איברים מן הכבש למזבח הם האיברים שניתותרו מערב יוה"כ שסודרין אותן על המערכה הרביעית של אברים ופדרים כדברי ר"מ ואפילו למ"ד של חול אינן קרבין ביוה"כ משכחת לה בשל אחר השבת דחלבי שבת קרבים ביוה"כ והעלאת זו עבודת לילה היא או סוף של יום שעבר ואינה מסדר היום והיא צריכה פייס כמפורש והרי איברים ופדרים דעבודת לילה היא ותקינו ליה רבנן פייסא ומההיא נמי שמעינן דהא דתנן מי מעלה האברים כו' בין על איברי תמיד של שחר בין על איברים שלא נתעכלו מבערב הוא. ומעתה נמצינו למדים שכל זה הפרק בסדר יוה"כ נשנה שאף בו ביום היו ד' פייסות אלו אלא שכלל בהן אף הפייסות של שאר ימות השנה לפי שרצה לפרש כל הפייסות שמאחר שהוא מפרש והולך לקמן בשחר הפרקים כל העבודות שכ"ג עובד בו ביום מאלינו נמצינו למדים איזה מהן ביוה"כ ואיזה מהן בשאר הימים ואל מלך יושב על כסא רחמים יזכנו לראות בבנין בית עולמים ואז תדע דברי מי קיימין עכ"ל הרמב"ן ז"ל. ומה שכתב ואל ישבש עליך דעתך מה שאמר בפ"ק דיומא ביו"ה דאיכא חולשא דכ"ג עבדינן מחצות כו' כתב כן לפי שראה שכך עלה בדעת התוספות שכתבו שם משום חולשא דכ"ג מחצות משמע דאפילו תרומת הדשן שהיא עבודת לילה אינה כשרה אלא בו ולהכי מקדימין לה כדי שינוח בין עבודה זו לעבודת היום כו' ומיהו לבסוף כתבו התם בשם ר"י כדברי הרמב"ן ז"ל. ולכאורה היה נראה לי דלא אמר וכל עבודת יוה"כ כו' אלא דוקא בעבודות המיוחדות ליום הכפורים דהיינו מעשה הפר של כ"ג ושני השעירים שאחד מהן שעיר המשתלח והקטרת הקטורת בקדש הקדשים אבל תמידין ועבודות של כל יום כשרות בכהן הדיוט אלא דא"כ קשה דהא תנן ביומא פרק אמר להם הממונה הביאו לו את התמיד קרצו כו' נכנס להקטיר קטרת של שחר ולהיטיב את הנרות כו' לכן דברי הרמב"ן ז"ל נראה לי עקר וכל הפורש ממנו כאלו פורש מן החיים:



וכולן נוהגין במרובה בגדים. קשה לי אמאי פטור על טומאת מקדש וקדשיו שהרי מרובה בגדים חטאתו שוה ליחידים כשבה או שעירה כדפרש"י בהדיא לעיל במשנה ובסוף פרק שני מפרש רבא טעמא דר"ש מי שחטאתו שוה ליחידים כו':



וכולן נוהגין במשיח שעבר. וא"ת דהא תנן בפרק אלו הן הגולין ומייתי ליה בסנהדרין ריש פרק כהן גדול ההורג כ"ג או כ"ג שהרג אינו יוצא משם לעולם ואמאי לא הדר במיתת משיח שעבר או במיתת משוח מלחמה לרבי יהודה שגם הם מחזירין את הרוצח. כבר תירצו התוספות בפרק בא לו כ"ג דכ"ג עיקר וכיון דהוה כ"ג בשעה שהרג לא הדר במיתת הני או במיתת כ"ג אחר שיעמידו תחתיו והא דקתני דמחזירין הרוצח היינו כגון דלא הוה כ"ג בשעה שהרג אי נמי הא דקתני אינו יוצא משם לעולם כגון דלא הוו משיח שעבר ומשוח מלחמה:



ומחזיר את הרוצח דברי רבי יהודה. פי' רבי יהודה מוסיף על דברי תנא קמא ואמר לא בלבד חמשה דברים האמורים בפרשה נוהגין בו אלא אף מחזיר את הרוצח והמפרש בענין אחר טועה הוא:



יכול יהו מקריבין כולם אוננים. פי' מדכתיב נמי בההיא פרשה ומן המקדש לא יצא דילפינן מיניה דכ"ג משיח מקריב אונן וא"כ יכול דעל כולם אמר ומן המקדש לא יצא:



תלמוד לומר. והוא תימה דאכתי קשה ואחר שחלקו הכתוב יכול לא יהא מצווה על האלמנה וי"ל דרבויא של והוא לא קאי על בתולה בלבד אלא גם על אלמנה דכתיב בתריה בפרשה והוא אשה בבתוליה יקח אלמנה וגרושה וגו':



כ"ג פורם מלמטה וההדיוט מלמעלה כו'. איכא למידק מה טיבן של אלו הפסקות לכאן שאינם מענין כוונת המסכתא כלל ואף פסקות אחרונות מה טיבן לכאן. וי"ל איידי דתנא לעיל במשנה ולא פורעין ולא פורמין הוצרך לשנות כאן כ"ג פורם מלמטה כדי שלא תטעה לפרש ולא פורמין כל עיקר דומיא ללא פורעין שפירושו ולא פורעין כל עיקר אליבא דכ"ע ואגב תנא נמי שאר דברים שבין כ"ג לכהן הדיוט ואיידי דתנא פר המשיח קודם לפר העדה שהיא בבא השייכא כאן לפי שהיא מענין כוונת המסכתא תנא נמי הנך פסקות אחרונות ולהכי לא פריך הגמרא על פסקות אחרונות תנינא חדא זימנא וכה"ג אשכחן בדוכתי טובא ובפרט בפ"ק דמגילה שהביא שם אגב כלל אחד אין בין אדר הראשון לאדר השני כו' כמה כללות של אין בין וכן בפרק בא סימן שהביא שם אגב כלל אחד מנדה כמה כללות משביעית ומעשר ופיאה וכאלה רבים ולא פריך הגמרא עליו תנינא חדא זימנא אבל אכתי איכא למידק דא"כ ה"ל למיתני ברישא פר המשיח ופר העדה עומדים פר המשיח קודם כו' ואח"כ ה"ל למיתני כל התדיר מחבירו קודם את חבירו כו' איידי דרישא אבל למיתני רישא אגב סיפא אין זה זה דרך המשנה וצל"ע:



כ"ג מקריב אונן כו'. בריש פרק שני דזבחים יליף ליה ממה שמצינו באהרן ביום שמתו נדב ואביהוא אמר ואכלתי חטאת היום הייטב בעיני ה' ש"מ שעל האכילה היה מקפיד ולא על ההקרבה מפני שמותר לכ"ג להקריב אפילו שהוא אונן ומדקאמר הן הקריבו וגו' כלומר אני הקרבתי מכלל דאי אינהו אקרוב שפיר נשרף מפני שההדיוט לא מקריב ולא אוכל ובפרק טבול יום מפרש אונן מי שמת לו אחד משבעה קרובים שחייב להתאבל עליו יום המיתה כלו בין נקבר המת בין לא נקבר הוא אונן דאורייתא ומיום המיתה ואילך כל זמן שלא נקבר המת הוא אונן דרבנן ויום הקבורה הוא אונן דרבנן כל אותו היום ואפילו לאחר הקבורה וכשנקבר המת ביום ראשון של מיתה כל הלילה שלאחריו הוא אונן דרבנן:



אמר רבא למטה למטה ממש כו'. בגמרא שלפנינו כתוב אמר רבא וטעות סופר הוא וצריך להיות אמר רב:



רצה מבדיל קמי שפה שלו. פי' נמוקי יוסף שהאימרא שעושין ביה הצואר קורע כדי שיהיו הקרעים מובדלים לשנים וכן נראה מדברי הטור שכתב וז"ל על כל המתים אם רצה מניח שפת הבגד שלימה וקורע מהשפה ולמטה ועל אביו ועל אמו צריך לקרוע השפה ע"כ. ופסקו התוספות בפרק אלו מגלחין בלשון הזה על שאר מתים לא יתחיל הקרע אצל גרונו אך מתחת שפת המלבוש כמו כנגד החזה או כנגד הקרע יקרע ועל אביו ועל אמו יבדיל למעלה עד כאן:



אינו אלא קרע של תיפלות. כלומר לא יצא ידי קריעה הואיל שאין הקריעה מובדלת לשנים ובפרק אלו מגלחין אמר מאי טעמא דרבי יהודה אמר ר' אבהו דכתיב ויחזק בבגדיו ויקרעם לשנים קרעים ממשמע שנא' ויקרעם איני יודע שהן לשנים אלא שנראין קרועין כשנים:



הייתי אומר בראש ובגד של סוטה הכתוב מדבר. פירוש שאין הכ"ג רשאי לפרוע ראש הסוטה ולא יפרום בגד הסוטה אלא כהן אחר אבל ראשו יפרע:



כל התדיר מחבירו קודם את חבירו. בזבחים ריש פרק כל התדיר נמי תנן משנה זו יותר מבואר וז"ל כל התדיר מחבירו קודם את חבירו התמידין קודמין למוספין מוספי שבת קודמין למוספי ראש חודש מוספי ראש חודש קודמין למוספי ראש השנה שנאמר מלבד עולת הבקר אשר לעולת התמיד תעשו את אלה ע"כ. וא"ת דבפרק תמיד נשחט אמרינן מנין שלא יהא דבר קודם לתמיד של שחר שנאמר העולה עולה ראשונה למה לי תיפוק לי' מהכא וכ"ת דההוא לנדרים ונדבות והאי למוספין דהמוספין קבוע להן זמן ונדרים ונדבות אפשר בכל יום ותדיר הא בפרק התכלת מייתי בהדיא קרא דהעולה אמתניתין דהתמידין אין מעכבין את המוספין דקאמר היכי דמי אי דאית ליה וליקדם והא תניא מנין שלא יהא דבר כו'. ועוד קשה טפי בסוף הגוזל קמא דריש מדכתיב מלבד איל הכפורים מכלל דכסף ברישא ופריך אלא מעתה מלבד עולת הבקר מכלל דמוספין ברישא והא תני מנין שלא יהא דבר כו' הוה ליה למיפרך ממתניתין דהכא דאדרבה דריש מדכתיב מלבד עולת הבקר מכלל דתמידין קודמין וליכא למימר נמי דאיצטריך קרא דהכא לצבור שאין להם תמידין אלא כדי אחד מהם דהא מתניתין לא בכה"ג איירי דומיא דסיפא דקתני דם חטאת קודם לדם עולה וליכא למימר דחד למצוה וחד לעכב דעיכובא ליכא כדאמר בפרק התכלת כבר תרצו התוספות שם דהעולה עולה ראשונה להקדמת הקטרת דבהקטרה איירי קרא דהעולה וקרא דהכא להקדמת שחיטה דתעשו את אלה בעשייה דדם כתיב והשתא ניחא דמייתי דרבא בפרק התכלת למימר דאפילו בהקטרה דלא תנן בפרק כל התדיר תמיד של שחר קודם אי נמי משום דלשון שלא יהא דבר קודם משמע טפי עיכובא ממה דמשמע מן המשנה לכן לא אייתיה מן המשנה דהכא והשתא ניחא דלא מייתי בהגוזל קמא ממתניתין לאוכוחי על מלבד איל הכפורים דלא הוי כסף ברישא דלעולם כסף ברישא כיון דכתיב כסף קודם ואח"כ איל אבל הכא איירי בעשיית הדם והכי קאמר קרא מלבד עולת הבקר שעשייתן כבר עבודת הדם תעשו את אלה אבל הקטרה דכתב מקמי קרא דמלבד עולת הבקר תהיה קודם התמיד דכולהו קראי דקמיה בהקטרה משתעו דהא כתיב בהו אשה וריח ולהכי איצטריך לאתויי מהעולה דאע"ג דהקטרת דמוספין כתיבא מקמי עולת הבקר הקטרת תמיד קודמת להן הכי נמי הכא אע"ג דכסף כתב מקמי מלבד איל הכפורים יכול להיות דאיל קודם. מיהו קשה דקראי דקמי מלבד עולת הבקר בעבודות דם איירי כדכתיב לעיל מיניה ושעיר חטאת אחד לכפר עליכם וכפרה בדם היא ועוד אמאי לא גמרינן הקטרה ודם מהדדי ומפרש הר"ר חיים דקרא דהעולה איצטריך לחביתין דמכל התדיר לא אתי דבכל יום איתנהו בתמיד וכן מוכח ביומא בפרק אמר להם הממונה דקאמר איברים קודמין למנחה דתניא מנין שלא יהא דבר כו' ואמר רבא כו' ובמנחת חביתין איירי דאי במנחת נסכים תיפוק לי' מדכתיב עולה ומנחה וקרא דהכא איצטריך ללמד על כל התדירין שקודמין מיהו אין מרויח כלל בזה יותר משאם נאמר דאיצטריך העולה לנדרים ונדבות. ויש לתמוה אמאי לא נפקא לן דתמידין קודמין למוספין מדכתיב בתמיד בבקר ויוקדם מוקדם דבר שנא' בו בבקר למוסף שכתב בו ביום דמשמע בעצומו של יום כדדרשינן בפרק תמיד נשחט ביום לאחר ואמרינן נמי מוספין בשש ואז אינו בקר והיינו יכולין לדחוק ולומר דאי לאו קרא דהעולה היינו מאחרין הקטרת תמיד עד אחר הקטרת דמוסף כדמשמע בהגוזל קמא מדכתיב מלבד ותעשה בבקר הוה מוקמינן לעבודת הדם אבל עדיין קשה כיון דכתב העולה לאפוקי מההיא סברא למה לי קרא דמלבד לאשמועינן דתמידין קודמין למוספין לעבודת הדם תיפוק לי' בתמיד בבקר ובמוספין ביום עכ"ל. ואע"פ דכאן העלו בתימה בלי תירוץ מ"מ בפרק התכלת תרצו דמויוקדם דבר שנאמר בו בבקר לדבר שנאמר בו ביום דמשמע בעצומו של יום לא שמעינן אלא שמצוה להקדים אבל אם הקדים ושחט הראוי להיות מאוחר יגמר ומהכא שמעינן דלא ע"ש:



אשר לעולת התמיד למה לי. פי' פשיטא דעולת הבקר היא עולת התמיד אלא תלה לך טעם דהקדמה בתדירות כדי שתלמוד שאר תדירים שיוקדמו דאי משום היא גופה למה לי לפרושי טעמא:



דתנא דבי רבי ישמעאל וקדשתו לכל דבר שבקדושה כו'. תימה דהא בפרק האשה רבה מפיק ליה להאי קרא וקדשתו לדרשא אחרינא מנין שאם לא רצה דפנו ת"ל וקדשתו בעל כרחו והיא ברייתא בת"כ, א"כ לפי זאת הברייתא דת"כ כל המקודש מחבירו הוא קודם את חבירו מנלן וליכא למימר דדריש ליה מקרא קדושים יהיו לאלהיהם דהא בת"כ מפיק ליה קדושים יהיו על כרחם ואין להקשות א"כ למה לי גם וקדשתו לאורויי בעל כרחו הא כבר ילפינן ליה מקרא קדושים יהיו דכתיב לעיל מיניה די"ל דלא קאי עשה דקדושים יהיו אלא אמה דכתיב בההיא פרשה לעיל מיניה דהיינו שלא יטמאו למתים שאם רצה להטמא למתים ב"ד מצווים להכריחם שלא יטמאו אבל וקדשתו אפסולות לכהונה קאי שאם נשאו נשים פסולות ב"ד מצווין להכריחם לגרשן וכן נראה בהדיא מפרש"י בחומש שפי' קדושים יהיו על כרחם יקדשום ב"ד על כך ואח"כ פירש וקדשתו על כרחו שאם לא רצה לגרש הלקהו ויסרהו עד שיגרש ולכן קשה לי על מה שפרש"י בפרק האשה רבה על הך ברייתא דת"כ שהבאתי מניין שאם לא רצה כהן להתקדש מן הטומאה ומנשים פסולות כו' שהרי מבואר דלא יליף מן וקדשתו בעל כרחו רק אם נשאו נשים פסולות אבל מה שהב"ד מצווין להכריחן שלא יטמאו למתים יליף מקרא אחרינא קדושים יהיו וצריך עיון. וגם ליכא למימר דדריש ליה כל המקודש מחבירו הוא קודם את חבירו מקרא קדוש יהיה לך וכדפרש"י בחומש קדוש יהיה לך נהוג בו קדושה לפתוח ראשון בכל דבר ולברך ראשון בסעודה שהרי בת"כ מפיק האי קרא קדוש יהיה לך לדרשא אחרינא לרבות בעלי מומין וגם על הרי"ף שפירש בפרק אלו מציאות גבי הא דקאמר וטומאת כהן עשה ולא תעשה עשה דכתיב וקדשתו תמיה אני טובא דהא זה אינו לא כשיטת ת"כ ולא כשיטת גמרא דידן. לא כשיטת ת"כ שהרי מבואר דעשה דטומאת כהן הוא קדושים יהיו ועשה שלא ישאו נשים פסולות הוא וקדשתו ולא כשיטת גמרא דידן שהיא כדדריש רבי ישמעאל וקדשתו לכל דבר שבקדושה לפתוח ראשון כו' ועשה דטומאת כהנים הוא קדושים יהיו גם לגמרא דידן וכן פרש"י והתוספות בהדיא בפרק אלו מציאות. ועוד קשה על הרי"ף לפי מה שהוא פירש דעשה דטומאת כהנים הוא וקדשתו א"כ למאי אתא קדושים יהיו אלימא שלא ישאו נשים פסולות קשה דהא לא כתיב בההיא פרשה ועוד דא"כ אמאי לא חשיב אלמנה לכ"ג אלא לא תעשה גרידא בפרק ב' דיבמות ובפרק כהן גדול והאיכא עשה דקדושים יהיו אלא בהכרח צריך אתה לומר דלא קאי עשה דקדושים יהיו אלא אמה דכתיב בההיא פרשה דהיינו שלא יטמאו למתים ואין להקשות דאכתי איכא מיהו עשה דוקדשתו לפי שכבר נתבאר דהגמרא דידן תפס עיקר לדרשת רבי ישמעאל שדריש וקדשתו נהוג בו קדושה לפתוח ראשון. לכן נראה לי שטעות נפל בספר הרי"ף וצריך להיות עשה דכתיב קדושים יהיו וכו' וכך הם דברי הרמב"ם ז"ל בסוף פי"א מהלכות גזילה ואבידה וגם מה שפרש"י בחומש קדוש יהיה לך נהוג בו קדושה לפתוח ראשון כו' קשה בעיני טובא למה הוציא המדרש הזה נהוג בו קדושה לפתוח ראשון כו' מפסוק קדוש יהיה לך שלא דרשו כן לא בגמרא דידן ולא בתורת כהנים ושבק שיטת גמרא דידן. ושמא י"ל בישוב קושיא הראשונה דתרתי משמע ליה לת"כ מקרא וקדשתו אי נמי מקרא קדוש יהיה לך וצריך עיון היטב:



לפתוח ראשון ולברך ראשון כו'. נראה בעיני דאיירי דוקא כשאין הישראל חכם גדול ממנו אלא הם שוים בחכמה כי בודאי לא יחלוק על המשנה שלימה דלקמן דקתני אימתי בזמן שכולם שוים כו' ואי אפשר לומר דלקמן איירי דוקא לפדות ולהחיות ולכסות אבל לא לכל דבר שבקדושה דהא בהדיא איתא בירושלמי דפרקין ובשבת פרק הבונה על הך משנה דלקמן אפילו ממזר ת"ח וכהן גדול עם הארץ ממזר ת"ח קודם לכ"ג עם הארץ סברין מימר לפדות ולהחיות ולכסות הא לישיבה לא אמר ר' אבין אף לישיבה והא דקתני המשנה לקמן וכ"ג עם הארץ לאו דוקא עם הארץ גמור אלא שאינו שוה בחכמה לישראל ותדע דאם לא כן יש להקשות מדיוקא דרישא אדיוקא דסיפא אבל אין לומר להפך בזמן שכולם שוים לאו דוקא אלא שניהם ת"ח ואף אם הישראל הוא חכם גדול ממנו והא דקתני וכ"ג עם הארץ דוקא הוא דא"כ איך אמר רבי אבין בירושלמי שהבאתי אף לישיבה וסתם ישיבה היינו בתלמוד תורה כדאשכחן בפרק יש נוחלין אמר ר' אמי בישיבה הלך אחר החכמה. ומיהו אפשר לומר דדוקא לישיבה ולברך ראשון וכל כיוצא בזה דלא תקון בה מידי מפני דרכי שלום קאמר אבל לא לענין לפתוח ראשון בתורה שתקנו מפני דרכי שלום דכהן קורא ראשון ואע"ג שפרש"י בפרק הנזקין לפתוח ראשון בכל דבר כבוד בין בתורה בין בישיבה הוא ידבר בראש ע"כ. מ"מ התקנה לא נתקנה אלא דוקא בקריאת התורה דכהן קורא ראשון כמפורש בפרק הניזקין ומיהו אע"ג שאין דין קדימה מן התורה לכהן אם הישראל חכם גדול ממנו כדאמרן מ"מ אם רוצה הישראל לכבדו בגלל הכהונה מעליותא הוא כיון דלאו עם הארץ הוא ואם עשה כן מאריך ימים כדאיתא בפרק בני העיר שאלו תלמידיו את רבי פרידא במה הארכת ימים אמר להם מימי לא ברכתי לפני כהן ופריך הגמרא למימרא דמעליותא הוא והאמר ר' יוחנן כל ת"ח שמברך לפניו אפי' כ"ג עם הארץ אותו ת"ח חייב מיתה ומשני כי קאמר איהו בשוין ובהכרח צריך אתה לפרש דשוין לאו דוקא אלא כלומר שהכהן נמי ת"ח הוא אבל רבי פרידא גדול ממנו הוה ואפילו הכי לא בירך לפניו דאם לא כן קשה מאי רבותיה דרבי פרידא והלא מן הדין היה להקדימו מכח וקדשתו לכל דבר שבקדושה לברך ראשון ועוד שהרי ר' יוחנן עצמו לא אמר אלא כ"ג עם הארץ א"כ התרצן לא הוה צריך לומר אלא כי קאמר איהו כשאין הכהן עם הארץ אלא על כרחך כדאמרן. אמנם מפשט דברי התוס' בפרק הניזקין ובפרק בני העיר משמע דבי רבי ישמעאל איירי אם הכהן ת"ח אע"ג שהישראל הוא ת"ח גדול ממנו יש לו דין קדימה מן התורה לכל דבר שבקדושה מוקדשתו וכל עיקר יסוד בנינם הוא מדיהיב טעם בפרק הניזקין דרב הונא קרי בכהנא משום דאפילו רבי אמי ורבי אסי כהני חשיבי דא"י מיכף הוו כייפי ליה משמע דאי לאו הכי אסור אפילו הוא גדול מכל בני עירו ועל פי דרכם הוצרכו לדחוק ולפרש דגם לרבי פרידא היו כפופים כל הכהנים דאם לא כן מאי רבותיה אי נמי דוקא בקריאת התורה שתקנו מפני דרכי שלום דכהן קורא ראשון התם לא יקרא שום ישראל בכהני אלא א"כ הוה גדול הדור דכולהו כהני כייפי ליה אבל גבי רבי פרידא מיירי בברכה שבסעודה דלא תקון בה מידי מפני דרכי שלום לכך היה יכול לברך לפני כהן הפחות ממנו ולי נראה אי משום הא מדיהיב טעם דרב הונא קרי בכהני משום דאפילו רבי אמי ורבי אסי כהני חשיבי דא"י מיכף הוו כייפי ליה לא איריא מידי מפני דלא אמר דאפילו כהני חשיבי דא"י הוו כייפי ליה אלא להפליג בחכמתו של רב הונא שלא היה שום כהן שוה לו בחכמה עד דאפילו רבי אמי ורבי אסי מסתמא הוו כייפי ליה מרוב חכמתו דהכי אורח ארעא להיות כל אדם כפוף למי שגדול ממנו בחכמה כענין שאמרו בפרק מקום שנהגו ובפ"ק דחולין אבל מבבל לא"י כיון דאנן כייפינן להו כו' ופירשו התוספות בשם ר"ת דהיינו לומר כיון דאנן כייפינן להו מכח שהם חכמים גדולים בתורה יותר דאוירא דא"י מחכים כו' אבל לענין דינא אין אנו צריכין אלא שיהיה הישראל גדול יותר מהכהן ואע"פ שאין הכהן כפוף ליה אין אנו משגיחין ביה הואיל דאורח ארעא להיות כל אדם כפוף למי שגדול ממנו בחכמה כדאמרן בטלה דעתו אצל כל אדם וכן הוא דעת הרמב"ם והרשב"א והרא"ש ורוב הפוסקים נמצא שיש חמשה חלוקים בדבר שאין מצוה מן התורה להקדים את הכהן מכח וקדשתו אלא דוקא כשאין הישראל חכם גדול ממנו ואם הכהן ת"ח אפילו אם הישראל חכם גדול ממנו מעליותא הוא להקדים את הכהן בגלל הכהונה כדחזינן ברבי פרידא ואינו אסור משום ולמשנאי אהבו מות כיון דלאו עם הארץ הוא אבל אם הכהן עם הארץ אין רשאי הישראל ת"ח להקדימו לברך לפניו דרך חק ומשפט בגלל הכהונה משום ולמשנאי אהבו מות אבל אם הישראל ת"ח נתן רשות לכהן ע"ה לברך ברכת המוציא או ברכת המזון אין כאן בית מיחוש דהא חכם יכול ליתן רשות ואפילו לישראל הפחות ממנו לברך ברכת המזון כדאיתא בברכות דרבי אמר לרב קום משי ידך ואם הכהן ת"ח ואין הישראל חכם גדול ממנו יכול הכהן ליתן רשות לישראל לברך לפניו בסעודה ואפילו בסעודת נישואין וברית מילה דשכיחי בה רבים כיון דמסיק הגמרא בפרק הניזקין דדרכי שלום דקתני מתניתין היינו לכדמר דאמר לא שנו דחולק כבוד למי שגדול ממנו אלא בסעודה אבל בבית הכנסת לא וכיון דמסיק דאבית הכנסת נמי לא אמרן אלא דוקא בשבתות ויו"ט דשכיחי רבים ממילא ידעינן דבסעודה מותר אפילו שכיחי רבים משום דלא אתאי לאינצויי שהבעל הבית נותן לברך לאשר יישר בעיניו כן נראה לי:



וליטול מנה יפה ראשון. בנדרים פרק קונם יין מייתי הך דרשא ופרש"י וליטול מנה יפה ראשון כשחולק עם אחיו הכהנים בלחם הפנים ע"כ. וכן פי' הר"ן בפרק הקורא את המגילה עומד ומסיק וז"ל ורש"י ז"ל פירש אם בא לחלוק עם ישראל בכל דבר לאחר שחלקו בשוה יאמר לו ברור וטול איזה מהן שתרצה אע"ג דקרא דוקדשתו גבי כ"ג כתיב מיניה ילפינן דכהן הדיוט נמי ראוי שיהא מקודש מישראל עכ"ל. ואני שמעתי ולא אבין היאך אפשר לומר דקרא דוקדשתו גבי כ"ג כתיב הלא יש כמה תשובות שאי אפשר לומר כן איבעית אימא קרא איבעית אימא גמרא איבעית אימא סברא קרא מדכתיב אח"כ והכהן הגדול מאחיו וכו' ש"מ בהדיא דעד השתא לא איירי בכ"ג אלא בכהן הדיוט וקרא דוקדשתו הוא צווי לישראל שינהגו קדושה בכהן וכן מוכיח הטעם דקאמר הקרא כי את לחם אלהיך הוא מקריב וגו' ואי משום דכתיב בתחלת הפרשה אמור אל הכהנים וגו' ולא נזכר ישראל מה בכך די"ל דקרא וקדשתו נאמר בצווי למשה לנוכח ולכל ישראל הנגררים אחריו גמרא שהרי בפ"ק דיומא תנן ונוטל חלק בראש וקאמר בגמרא כיצד נוטל חלק בראש אומר חטאת זו אני אוכל כו' ולא מהדר למילף הא דכ"ג נוטל חלק בראש מקרא דוקדשתו ובפרק יהודה כמו שפירשתי שם א"כ אמאי לא מייתי סיוע לר"י מן סתם משנה דכריתות שהבאתי וגם הפוסקים לא זכרוה ואיני יודע למה הגה"ה ופסק הרא"ש כרבי יוחנן וכן פסק הרמב"ם בפרק ה' מהלכות ת"ת וכן פסק המרדכי בפרק אלו מגלחין בשם ר"י וכתב בשם אבי העזרי דפסק כרב ששת וחיליה כיון דקי"ל רבי יהודה ורבי יוסי הלכה כרבי יוסי. וקשה בעיני טובא לפי דבריו יש להקשות על רבי יוחנן דסתרי דבריו אהדדי דהא רבי יוחנן עצמו אמר האי כללא רבי יהודה ורבי יוסי הלכה כרבי יוסי בפרק מי שהוציאוהו ואיך פסק כאן כרבי יהודה נגד רבי יוסי. אמנם לפי האמת לא קשיא מידי שהרי כבר איתא בהדיא בפרק מי שהוציאוהו דרבי יוחנן עצמו לא כייל האי כללא אלא דוקא להיכא דלא איתמר הלכתא לא כמר ולא כמר אבל לפעמים הוא בעצמו פוסק כנגד האי כללא כמו שפירשתי לעיל ריש פ"ק ובפרט בנדון זה דמסיק הגמרא אליבא דרבי יוחנן דסתם משנה דקתני רבו שלמדו חכמה היינו רוב חכמתו כרבי יהודה א"כ פשיטא דבכה"ג לא כייל רבי יוחנן מעולם רבי יהודה ורבי יוסי הלכה כרבי יוסי במקום דסתם משנה כרבי יהודה וגם טעם השני שנתן אבי העזרי לפסקו הואיל ורבא שהוא בתראה עביד עובדא כר' יוסי אין לו שחר דאין בדברי רבא הכרע דעביד עובדא כרבי יוסי הלכך יש לדון כמו שפסקו הרמב"ם ור"י והרא"ש וסייעתם שהם רוב המנין ורוב הבנין ומצאתי כתוב בספר חסידים סימן תקפ"ה הא דרבו קודם לאביו היינו שלומד עמו בחנם אבל אם אביו שוכר לו רבי ומלמדו אביו קודם לכל דבר וסברא נכונה היא אלא שלא חלקו הפוסקים ז"ל):





שערי תורת בבל

(יב ב) כתנאי והוא אשה בבתוליה יקח אחר שחלק הכתוב ריבה דר"י רע"א וכו'.—מכאן משמע דלר' ישמעאל משוח מלחמה מצווה על הבתולה, אבל כה"ג שעבר אינו מצווה; ולר"ע הוא להיפך, דכה"ג בעל מום מצווה ומשוח מלחמה אינו מצווה. ועי' מ"ש בביצה יג א.


(שם) מידחא דחי או מיפטר פטר.—פי' כה"ג זה שנצטרע הרי הוא נדחה מעבודת כה"ג כל זמן שהנגע בו ומ"מ שמו - כהן גדול - עליו, לפיכך הוא אסור באלמנה; או שנפטר מלהיות כה"ג ובטל ממנו השם כה"ג, ולפיכך הוא מותר באלמנה. ופשוט מדתני בכה"ג שהומם דאסור באלמנה אף באופן שאינו חוזר עוד להיות כה"ג לעולם כגון שנולד בו מום קבוע, וכ"ש כה"ג שנצטרע שאסור באלמנה, שאפשר שיתרפא מצרעתו ויחזור להיות כה"ג. ומה שפי' רש"י בזה נראה דחוק. ועי' כעין זה ט א. שוב מצאנו שגם בתוס' הרא"ש בשם הרמ"ה פירש כן.





רשימת שיעורים - הגרי"ד סולובייצ'יק

גמ'. מה"מ דת"ר והכהן הגדול מאחיו זה כהן גדול, אשר יוצק על ראשו שמן המשחה זה משוח מלחמה, ומלא את ידו ללבוש את הבגדים זה מרובה בגדים, על כולן הוא אומר ראשו לא יפרע ובגדיו לא יפרום ועל כל נפשות מת לא יבא; יכול יהו כולן מקריבין אוננים ת"ל כי נזר שמן משחת אלהיו עליו, עליו ולא על חבירו; ואחר שחלקו הכתוב, יכול לא יהא מצווה על הבתולה ת"ל והוא.
מבואר בגמ' דכהן משוח מלחמה אסור באלמנה וחייב באשה בבתוליה יקח אבל אינו כשר לעבוד עבודת יוה"כ ולשמש בח' בגדים. ומבואר דדינים אלו תלויים בקדושת הגוף של כה"ג ולא בחלות משיחה לגדולה דכה"ג. ונראה דבעבר מחמת מום יש חסרון בגדולה ומינוי לעבודה אך לא בקדושת כה"ג, ולפיכך כה"ג שעבר מחמת מום אסור באלמנה, דהאיסור לאלמנה תלוי בחלות קדושת כה"ג שבגברא ולא במינוי לעבודה וכמו כן כהן משוח מלחמה אסור באלמנה דחל בו קדושת כה"ג אע"פ דליכא במשוח מלחמה חלות מינוי לעבודה (בשם הגר"ח זצ"ל)71.
גמ'. בעא מיניה רבא מרב נחמן משיח שנצטרע מהו באלמנה מידחא דחי או מיפטר פטר לא הוה בידיה. זימנין הוי יתיב רב פפא וקמבעיא ליה, א"ל הונא בריה דרב נחמן לרב פפא, תנינא אין לי אלא שעבר מחמת קריו, עבר מחמת מומין מנין ת"ל והוא.
ונראה לבאר דהגמ' מסתפקת האם חלה הפקעת קדושה מחמת שנצטרע, והגמ' מסיקה דכהן בעל מום אסור באלמנה משום דמחמת המום פקע מיניה חלות דין גדולה והכשר לעבודה אע"פ שלא פקעה קדושתו א"כ דה"ה דצרעת ג"כ לא מפקיעה חלות קדושתו. וכן משמע מפירוש התוס' הרא"ש שכתב בשם הרמ"ה וז"ל ונראה לפרש מדחא דחי מי אמרי' משיח שנצטרע מדחא דחי מכהונה גדולה לפי שנצטרע וא"א לו לשמש בכהונה גדולה כל זמן שהוא מצורע, ומהשתא ע"כ לא מדחי אלא מדברים שא"א לו לקיימן כשהוא מצורע אבל מאיסור אלמנה וכיוצא בה דאפשר לקיימה כשהוא מצורע לא מדחי. או דלמא מפטר פטר מכל דין כהונה גדולה לגמרי והרי הוא מותר באלמנה. הרמ"ה ז"ל עכ"ל. אמנם עיין ברש"י ד"ה מי אמרינן וז"ל כהונה גדולה מדחא דחי להאי מאלמנה או דלמא כהונה גדולה מיפטר פטר ליה להאי מאלמנה וכי נצטרע דליכא כהונה גדולה לא פטר ומותר באלמנה עכ"ל. ומשמע דלפי רש"י הספק שבגמ' הוא מה יסוד האיסור של כה"ג לאלמנה האם זה נובע מקדושת כהונה או מדין מינוי כה"ג דאזי משנצטרע וליכא חלות גדולה של כה"ג הריהו מותר באלמנה.
משנה כ"ג פורם מלמטה.
עיין ברמב"ם בספה"מ מצוות ל"ת (סט, ע,) דהרמב"ם מנה ב' לאווין בבעל מום – איסור כניסה למקדש, ואיסור לעבוד עבודה72. ואילו בפרועי ראש, קרועי בגדים ושתויי יין (מצוות ל"ת ע"ג וקס"ד) מנה רק לאווין של איסור כניסה למקדש ולא לאווין של עבודה73, ואע"פ שכולם אסורים גם בעבודה. וצ"ע למה לא מנה הרמב"ם ב' לאווין גם בפרועי ראש וקרועי בגדים - לאו אחד בנוגע לכניסה למקדש ולאו בפנ"ע לעבוד עבודה פרועי ראש או קרועי בגדים.
וי"ל דבפ' אמור בנוגע לבעל מום כתיב איסור עבודה (ויקרא כא:כא) "איש אשר מום בו לא יקרב להקריב את אשי ה' מום בו את לחם אלוקיו לא יגש להקריב", ונאמר עוד איסור בפני עצמו של כניסה למקדש דכתיב (ויקרא כא:כג) "אך אל הפרוכת לא יבוא ואל המזבח לא יגש כי מום בו". ולכן מנה הרמב"ם ב' לאווין בבעל מום - איסור כניסה ואיסור עבודה. ואילו בפ' שמיני לגבי שתויי יין כתיב (ויקרא י: ט) "יין ושכר אל תשת וגו' בבואכם אל אהל מועד", ולא מוזכר בפירוש איסור עבודה. ולגבי קרועי בגדים ופרועי ראש כתיב (ויקרא י:ו) "ראשיכם אל תפרעו ובגדיכם לא תפרומו ולא תמתו וגו'" ולא מוזכר איסור עבודה. ונמצא דבבעל מום יש ב' איסורים – איסור עבודה ואיסור כניסה למקדש, ואילו בשתויי יין ופרועי ראש וקרועי בגדים יש רק לאו של כניסה למקדש.
אמנם יש לעיין למה הוכפל האיסור בפ' אמור בנוגע לכה"ג דכתיב (ויקרא כא:י) "והכהן הגדול מאחיו אשר יוצק על ראשו משמן המשחה וגו' את ראשו לא יפרע ובגדיו לא יפרום וגו' ומן המקדש לא יצא". וי"ל דבכה"ג חל איסור לא רק בכניסה למקדש קרועי בגדים או פרוע ראש על המת, אלא דאף המעשה של קריעת בגדים ופריעת הראש על המת אסור לכה"ג, וכדכתב הרמב"ם (פ"ה מהל' כלי המקדש ה"ו) וז"ל ואינו קורע על מתו כשאר הכהנים שנא' ובגדיו לא יפרום ואם קרע לוקה עכ"ל. ואילו בכהן הדיוט מותר לקרוע על המת דיש לו חיוב מצות קריעה על המת ככל אבלים, ובכהן הדיוט יש רק איסור כניסה להיכל כשהוא קרוע בגדים או פרועי ראש, וכמש"כ הרמב"ם (פ"א מהל' ביאת המקדש הט"ו) וז"ל יראה לי שכל כהן הכשר לעבודה אם נכנס מן המזבח ולפנים והוא שתוי יין או שכור משאר המשכרין או פרוע ראש או קרוע בגדים כדרך שקורעין על המתים אף על פי שלא עבד עבודה הרי זה לוקה, הואיל והוא ראוי לעבודה ונכנס בשעת העבודה מנוול ככה והרי הוא מוזהר שלא יכנס עכ"ל, (ועיי"ש בהשגת הראב"ד וברמב"ן בספה"מ ל"ת ע"ג), משא"כ כה"ג אסור לקרוע ולפרוע ראשו על המת אף כשהוא מחוץ לביהמ"ק (לשיטת הרמב"ם). ולפי"ז צ"ע למה הרמב"ם לא מנה ב' לאווין נפרדים בכה"ג ובכהן הדיוט בקרוע בגדים ופרועי ראש, דלכאורה בכהן הדיוט האיסור הוא דוקא בכניסה למקדש כשהוא קרוע בגדים או פרוע ראש, ואילו בכהן גדול יש איסור בפנ"ע לקרוע על המת, ולכאורה הויין ב' לאווין נפרדים א' בכהן הדיוט וא' בכהן גדול, וצ"ע למה לא מנה הרמב"ם לאו נפרד לכהן גדול לקרוע בגדיו או לפרוע את ראשו על המת.
ונראה דהרמב"ם סובר דאיסור קריעת בגדים של כה"ג על המת הוי אותו חלות שם איסור של כהן הדיוט הנכנס קרוע בגדים לביהמ"ק, ולכן לא מנה לאו נפרד לכה"ג לקרוע בגדיו על המת. וצ"ב בזה דלכאורה הם ב' איסורים שונים בעצם יסוד דינם וחלותן. ועוד צ"ע דמצורע חייב לקרוע את בגדיו כדכתב הרמב"ם (פ"י הלכות טומאת צרעת הל"ו) וז"ל מצות עשה שיהיה המצורע המוחלט מכוסה ראש כל ימי חלוטו ועוטה על שפם כאבל ופורם בגדיו ומודיע העוברים עליו שהוא טמא שנאמר והצרוע אשר בו הנגע וגו' עכ"ל. ופסק הרמב"ם (שם) דכהן גדול שנצטרע חייב בקריעת בגדיו וז"ל אפילו כ"ג שנצטרע פורע ופורם שעשה דוחה את לא תעשה עכ"ל, וצ"ע ל"ל דעדל"ת והרי לכאורה יסוד האיסור שכתוב בפ' אמור הוא שכה"ג לא יקרע את בגדיו על המת והרי קריעת מצורע לא הויא קריעה על המת.
ונראה דאסור לכה"ג לעשות חלות שם מעשה קריעה בבגדיו, ועפ"י דין קריעה על המת או קריעת מצורע הוי חלות שם מעשה קריעה, ואילו הקורע את בגדיו סתם מתוך כעס לא הוי חלות שם מעשה קריעה עפ"י דין, דרק קריעה על המת או קריעה דמצורע הוי מעשה קריעה על פי דין דיש בהן קיום מצות קריעה. וכן מוכח נמי מהגמ' בסוגיין הוריות (יב:) "אמר רב למטה למטה ממש, למעלה למעלה ממש ושמואל אמר למטה למטה מקמי שפה, למעלה למעלה מקמי שפה, וזה וזה בצואר. מיתיבי על כל המתים כולן רצה מבדיל קמי שפה שלו, רצה אינו מבדיל קמי שפה שלו, על אביו ועל אמו מבדיל כיון דבעלמא הוי קרע קרי כאן בגדיו לא יפרום, שמואל כרבי יהודה סבירא ליה, דאמר כל קרע שאינו מבדיל שפה שלו אינו אלא קרע של תפלות". ומהא דלשמואל מותר לכה"ג לקרוע את בגדיו מלמטה מוכח דהאיסור הוא רק חלות שם מעשה קריעה, ולא המציאות שקרע הכהן גדול את בגדיו על המת, אלא מוכח שאסור לכה"ג לקרוע בגדיו על המת רק כשהוא קורע את בגדיו באופן שהיה מקיים מצות קריעה על המת, דהאיסור לכה"ג הוא לעשות חלות שם מעשה קריעה ומעשה קריעה על פי דין הוא בקריעה דאבילות ודמצורע כדיניהם.
והנה עיין ברמב"ם (פ"א מהלכות ביאת המקדש הלכה י) שכתב וז"ל כשם שאין הכהנים מוזהרין על היין אלא בשעת ביאה למקדש כך אין אסורין לגדל פרע אלא בשעת ביאה למקדש בד"א בכהן הדיוט אבל כהן גדול אסור לגדל פרע ולקרוע בגדיו לעולם שהרי תמיד הוא במקדש ולכך נאמר בו את ראשו לא יפרע ובגדיו לא יפרום עכ"ל. ומשמע דהרמב"ם עצמו בא לבאר למה אינו מונה לאו בפנ"ע לכה"ג לפרוע בגדיו ולפרע ראשו על המת לעולם, ולמה הלאו של כה"ג לקרוע בגדיו לעולם נכלל בלאו דכהן הדיוט ליכנס למקדש קרועי בגדים, וע"ז תירץ הרמב"ם דאע"פ שאסור לכהן גדול לפרוע ראשו ולקרוע את בגדיו לעולם – כלומר אפילו כשהוא מחוץ למקדש מ"מ הטעם בזה הוא משום "שהרי תמיד הוא במקדש", ומשו"ה ביחס לכה"ג תמיד חל האיסור לפרוע את ראשו ולקרוע את בגדיו, דבכהן גדול תמיד חל איסור ביאת מקדש דתמיד הוא במקדש. וצ"ב בזה.
ויש לומר דרוב ראשונים ס"ל דכה"ג אינו נוהג אבילות, דבגמ' (מו"ק יד:) איתא "דכה"ג כל השנה כישראל ברגל דמיא", כלומר דיש בכה"ג חלות שם "עומד לפני ה'", דמצותו להיות במקדש תמיד וכמו שכתב הרמב"ם (פ"ה מהלכות כלי המקדש ה"ז) וז"ל ובית יהיה לו מוכן במקדש והוא הנקרא לשכת כ"ג, ותפארתו וכבודו שיהיה יושב במקדש כל היום, ולא יצא אלא לביתו בלבד בלילה או שעה או שתים ביום עכ"ל. ונראה דיש חלות קדושת כהונה במקדש וחלות קדושת כהונה בגבולין, והראייה לזה דהרי קיי"ל שכהן מחוסר בגדים שעבד הוי כזר שעבד (פ"י הל' כלי המקדש ה"ד), וצ"ע דהרי סוף כל סוף הוא כהן ולמה כהן שעבד במקדש מחוסר בגדים הו"ל כזר, והרי פשיטא שכהן שנמצא מחוץ למקדש הריהו אסור בגרושה ובטומאת מת ואוכל בתרומה אע"פ שהוא מחוסר בגדים. ועל כרחך מוכח דיש ב' דיני קדושת כהונה -קדושה לעבודה דחלה במקדש בלבד, וקדושת כהונה בגברא דנוהגת אף מחוץ למקדש. ונראה דכשכהן לבוש בבגדי כהונה והוא במקדש אזי חל על הכהן חלות קדושה לעבודה, ואילו מחוץ למקדש חסרה לכהן קדושת כהונה לעבודה, אך חל בגבולין חלות קדושת כהונה בגברא האוסרו בגרושה ומתירו באכילת תרומה. והנה שיטת ר"ת היא דמצות וקדשתו אינה חלה אא"כ הכהן הוא לבוש בבגדי כהונה והוא במקדש (הובא במרדכי בגיטין אות תס"א) וז"ל מעשה בכהן שיצק מים ע"י ר"ת והקשה לו תלמיד הא שנינו בירושלמי המשתמש בכהונה מעל, והשיב לו אין בהם קדושה בזמן הזה דקיי"ל בגדיהם עליהם קדושה עליהם ואי לא לא והקשה א"כ כל מיני קדושה לא ליעבד להו וכו' עכ"ל. ונראה ליישב קושיית התלמיד על ר"ת, שהתלמיד הקשה על ר"ת, דאי נימא דכשאין בגדיהם עליהם אין קדושת כהונה עליהם ולכן אין איסור להשתמש בכהן בזה"ז, א"כ נימא שכל דיני קדושת כהונה ומצות וקדשתו לא ינהגו בכהנים בזה"ז. וי"ל דר"ת סובר דיש ב' דינים בקדושת כהונה: א) דין קדושה לעבודה דחלה רק בכהן המלובש בבגדי כהונה ונמצא בביהמ"ק, ב) דין קדושת כהן בגברא האוסרו בגרושה ומתירו באכילת תרומה. וקדושת כהונה בגברא חלה אף מבלי שלובש בגדי כהונה ונוהגת גם בזה"ז. ואיסור השתמשות בכהן הוא מחמת חלות קדושת כהונה לעבודה וחל דוקא כשכהן לבוש בבגדי כהונה והוא במקדש. משא"כ בזה"ז דליכא קדושת כהונה לעבודה אין איסור השתמשות בכהן.
אמנם נראה פשוט דלר"ת מצות וקדשתו להקדים כהן לכל דבר שבקדושה נוהגת אף בגבולין ובזה"ז, ואינה תלויה בחלות קדושת כהונה לעבודה, אלא בקדושת כהונה דעלמא בגבולין. ויש לדקדק דהתלמיד הקשה לר"ת היאך השתמש בכהן והא הו"ל איסור מעילה דבירושלמי איתא דהמשתמש בכהונה מעל, ולא הקשה היאך הותר לר"ת ליצוק מים ע"י כהן והרי הוא מבטל מצות וקדשתו. ונראה דאיסור השתמשות בכהן מדין מעילה תלוי בקדושת כהונה לעבודה, וחלה רק בכהן הלבוש בגדי כהונה במקדש דהוא ראוי לעבודה. משא"כ איסור השתמשות בכהן מצד מצות וקדשתו דאין זה מכבודו של הכהן שישמש לזר, אינו תלוי בקדושת כהונה לעבודה ובעצם חלה איסור להשתמש בכהן מדין וקדשתו אף בגבולין, אך י"ל דחלוק דין וקדשתו בגבולין דעל זה יכול הכהן למחול. משא"כ מצד איסור השתמשות שמדין מעילה אי אפשר לכהן למחול, אלא דהותר בזה"ז מאחר דליכא חלות קדושת כהונה לעבודה. ועיי"ש במרדכי שכתב וז"ל והשיב ה"ר פטר דנהי דיש בהן קדושה יכול למחול עכ"ל. ונראה דתירוץ של ר"ת ורבנו פטר משלימים אהדדי, דמה שביאר ר"ת דהא דאיתא בירושלמי דהמשתמש בכהן מעל היינו רק בזמן שבגדיהם עליהם קאי לענין איסור מעילה דתלוי בקדושת כהונה לעבודה דחלה רק כשכהן לובש בגדי כהונה והוא במקדש וראוי לעבודה, ועל זה אין הכהן יכול למחול. משא"כ בגבולין דחל מצות וקדשתו אף כשאינו ראוי לעבודה יש לתרץ כדתירץ ה"ר פטר דשפיר מועיל ע"ז מחילה, ואף ר"ת מסכים לרבנו פטר בזה.74
ונראה דכמו כן לגבי כה"ג יש ב' דיני קדושה – דין קדושת כה"ג לעבודה דחלה במקדש דוקא, ודין קדושת כה"ג בגברא דחלה אף מחוץ למקדש וכדמצינו בנוגע לכהן משוח מלחמה. דמצינו שיש מצוה לכה"ג ללבוש בגדי כהונה כל הזמן ואילו בכהן הדיוט המצוה ללבוש בגדי כהונה הוא רק בשעת עבודה, והראייה לכך, דכתב הרמב"ם (פ"ח מהל' כלי המקדש הי"א – הי"ב) וז"ל בגדי כהונה מותר ליהנות בהן לפיכך לובשם ביום עבודתו ואפילו שלא בשעת עבודה חוץ מן האבנט מפני שהוא שעטנז אסור לכהן הדיוט ללובשו אלא בשעת עבודה עכ"ל. ומשמע דרק לכהן הדיוט אסור ללבוש את האבנט שלא בשעת עבודה משא"כ כה"ג לובש בגדי כהונה שהם שעטנז אפילו שלא בשעת עבודה. וכן משמע מפסק הרמב"ם (פ"י מהל' כלאים הל"ב) וז"ל כהנים שלבשו בגדי כהונה שלא בשעת עבודה אפילו במקדש לוקין מפני האבנט שהוא כלאים ולא הותרו בו אלא בשעת עבודה שהיא מצות עשה כציצית עכ"ל. ומבואר דהרמב"ם סובר דמותר לכהן הדיוט ללבוש את האבנט בשעת עבודה דוקא משום דעדל"ת, ומשמע דלכהן גדול מותר ללבוש בגדי כהונה שיש בהם שעטנז אפילו שלא בשעת עבודה. ובאמת כבר השיג עליו הראב"ד מדין כהן גדול, וז"ל א"א טעה בזה שהרי אמרו ביומא בפרק בא לו כהן גדול במקדש אפילו שלא בשעת עבודה מותר ומאי דקאמר (נמי) מפני האבנט שהוא כלאים אינו דאטו חושן ואפוד מי לית בהו כלאים עכ"ל. וביאר הבית הלוי (שו"ת בית הלוי ח"א סימן ג' אות ב') דהרמב"ם סובר דכה"ג שאני מכהן הדיוט דיש מצוה לכה"ג ללבוש ח' בגדי כהונה אף שלא בשעת עבודה, דבזמן שכה"ג לובש כל ח' בגדי כהונה אז הציץ מרצה (פ"ד מהל' ביאת המקדש ה"ח), ומאחר שלבישת שמונת בגדי כהונה גורמת ריצוי ציץ ממילא יש קיום מצוה בליבשתם הדוחה את האיסור דכלאים, ואפילו שלא בשעת עבודה חל דין דעדל"ת מפאת קיום מצות לבישת ח' בגדים. משא"כ בכהן הדיוט לבישת בגדי כהונה הוי רק חלות מכשיר לעבודה, ושלא בשעת עבודה אין כהן הדיוט מקיים מצות לבישת הבגדים ומשום כך שלא בשעת עבודה ליכא היתר ללבוש את האבנט משום שיש בו כלאים.75 וי"ל עוד דממצות כהן גדול הוא שתהיה בו חלות קדושה שלימה ולכן צריך להיות לבוש בבגדי כהונה ויהיה במקדש תמיד, משא"כ בכהן הדיוט אין דין שיהא בו חלות קדושה גמורה ואף קדושה לעבודה דהרי אין איסור לכהן הדיוט לצאת מן המקדש. ולכן כתב הרמב"ם לגבי כה"ג (פ"ה כלי המקדש ה"ז) "ותפארתו שיושב במקדש כל היום", דצריך שיהיה בו קדושה שלימה דהיינו גם קדושת כהונה בגבולין וגם קדושת כהונה דמקדש, ומשו"ה מצותו שילבש ח' בגדי כהונה במקדש.
ולפי"ז י"ל דלכן כתב הרמב"ם דאסור לכה"ג לקרוע בגדיו אף מחוץ למקדש דחל איסור גברא לכה"ג לקרוע את בגדיו דהו"ל כאילו הוא נכנס למקדש קרועי בגדים, דמצותו שיהיה במקדש תמיד וגם כשהכהן גדול נמצא מחוץ לביהמ"ק הרי זה נחשב במדה מסוימת כאילו הוא במקדש ולכן אסור לו לקרוע את בגדיו מחוץ למקדש. ועוד י"ל דמאחר דפרוע ראש וקרוע בגדים אינו ראוי לעבודה משו"ה אסור לכה"ג לפרוע ראשו ולקרוע את בגדיו מחוץ למקדש, משום דעי"ז הריהו מפקיע את עצמו מלהיות ראוי לעבודה, וכה"ג חייב לשמור על קדושת כהונה לעבודה, ולכן יש איסור נפרד לכה"ג לקרוע את בגדיו אף מחוץ למקדש דאסור לו להיות קרוע בגדים ופרוע ראש דזה מונע אותו מליכנס למקדש, דאסור לכה"ג להיות במצב שאינו ראוי ליכנס למקדש דצריך לשמור על קדושתו שתמיד יהיה ראוי לעבודה, ואילו בכהן הדיוט האיסור הוא איסור כניסה בעלמא להיכנס למקדש כשהוא קרוע בגדים ופרוע ראש. משא"כ בכהן גדול יש איסור נפרד לקרוע את בגדיו ולפרוע את ראשו באופן דזה יפקיע ממנו קדושתו לעבודה ומצוותו להיות במקדש. ומכיון דיסוד איסור כה"ג לקרוע בגדיו אף מחוץ למקדש חל מחמת מצותו להיות במקדש תמיד משו"ה כוללו הרמב"ם באיסור כניסת הדיוט קרועי בגדים למקדש.
אמנם לפי"ז צ"ע למה בעי הלכה מיוחדת דכה"ג מצורע מותר בפרימה וקריעה דעדל"ת, והרי מצורע אינו ראוי ליכנס למקדש, ואם יסוד האיסור של קריעת כה"ג הוא משום דעי"ז נעשה אינו ראוי לעבודה וכה"ג תמיד הוא במקדש הרי כה"ג מצורע בין כה וכה אינו ראוי ליכנס למקדש. ומשמע דיש איסור בפנ"ע של מעשה קריעה לכה"ג, ומשו"ה בעינן עדל"ת בכה"ג מצורע. ומשמע דהאיסור לכה"ג לקרוע את בגדיו חל מחמת קדושת כהן גדול בגבולין ולא מחמת קדושת כהן גדול לעבודה במקדש, ושלא כמש"נ לעיל בשיטת הרמב"ם, וצ"ע.
ונראה דיש דיני כה"ג דתלויים בקדושת כה"ג בגברא כגון איסור אלמנה ואיסור ליטמא לז' קרובים ודינים אלו נוהגים אף בכהן משוח מלחמה שאין בו חלות קדושת כה"ג לעבודה. ויש דינים התלויים בקדושת כה"ג לעבודה שאינם נוהגים בכהן משוח מלחמה. ויסוד האיסור דקרועי בגדים בכה"ג הוי איסור להפקיע את עצמו מלהיות ראוי לעבודה ומלהיות ראוי ליכנס למקדש ולהפקיע מעצמו מקדושה לעבודה. ולפי"ז נראה דכהן משוח מלחמה לא נאסר באיסור קרועי בגדים ופרועי ראש דכה"ג, דיסוד האיסור הוא איסור מקדש ואינו שייך לכהן משוח מלחמה. מאידך אם ננקוט דחל איסור של מעשה קריעה מפאת קדושת הגברא דכה"ג שבגבולין אזי י"ל דחל איסור זה אף בכהן משוח מלחמה, ויש לעיין בזה.76
והנה הרמב"ם מנה ב' איסורים בבעל מום: א) שלא יכנס בעל מום למקדש (ל"ת ס"ט), ב) איסור עבודה לבעל מום (ל"ת ע). והם ב' איסורים שונים דכניסה למקדש אסורה לבעל מום בתורת איסור ביאה למקדש, ואילו עבודה בבעל מום מהווה איסור עבודה. אולם בנוגע לשתויי יין הרמב"ם (ספה"מ מצות לא תעשה ע"ג) רק מונה איסור אחד של ביאה למקדש ואינו מונה איסור שני של עבודה אלא דכלל איסור עבודה בכלל האיסור של ביאה למקדש. ונראה דיסוד האיסור דביאה למקדש בשתויי יין הוא בתורת התחלת עבודה, דיש ב' דינים בביאה למקדש: א) קיום ביאה – שמתקיימת במצות ראיית פנים ברגל, וביאת מקדש מחייבת השתחוואה דכתיב "והשתחוית לפני ה' אלוקיך", ומבואר מזה דיש קיום מצוה בעצם הביאה למקדש ולהיות בבית המקדש, דיש קיום מצוה להיות "לפני ה'" בביהמ"ק. ויש עוד דין ביאה למקדש דמהוה הכשר לעבודה, והוי חלק מקיום העבודה דהביאה למקדש נחשבת התחלת קיום מצות עבודה במקדש. ונראה דבעל מום אסור בכניסה למקדש אף מצד קיום כניסה למקדש כקיום בפנ"ע, ואילו בשתויי יין יסוד האיסור של ביאה למקדש הוא בתורת התחלת עבודה, דהעבודה אינה מתחילה בקבלת הדם אלא בכניסה וביאה למקדש. ולכן לא מנה הרמב"ם ב' לאווין בשתויי יין ופרועי ראש, דס"ל להרמב"ם דכניסה למקדש בשתויי יין ופרועי ראש אסורה משום דהויא התחלת עבודה, ועל ביאה למקדש שתויי יין חל חיוב מלקות משום דהביאה היא התחלת העבודה ועצם העבודה מחייבת מיתה בידי שמים (עיין ברמב"ם פ"א מהל' ביאת המקדש ה"א). ונראה להביא ראייה דהרמב"ם סובר דכניסה למקדש אסור בשתויי יין פרועי ראש וקרועי בגדים משום דהכניסה מהווה התחלת העבודה, דכתב הרמב"ם (פ"א מהלכות ביאת המקדש הט"ו) וז"ל יראה לי שכל כהן הכשר לעבודה אם נכנס מן המזבח ולפנים והוא שתוי יין או שכור משאר המשכרין או פרוע ראש או קרוע בגדים כדרך שקורעין על המתים אף על פי שלא עבד עבודה הרי זה לוקה, הואיל והוא ראוי לעבודה ונכנס בשעת העבודה מנוול ככה והרי הוא מוזהר שלא יכנס עכ"ל. ומבואר דהאיסור כניסה למקדש שתויי יין חל דוקא בכהן הכשר לעבודה, ונראה דיסוד האיסור הוא משום דהכניסה הוי התחלת עבודה ולכן האיסור חל רק במי שראוי לעבודה ובשעת עבודה. משא"כ בבעל מום כתב הרמב"ם רק דיש איסור כניסה למקדש, דכתב (פ"ו מהלכות ביאת המקדש ה"א) וז"ל כל כהן שיש בו מום בין מום קבוע בין מום עובר לא יכנס למקדש מן המזבח ולפנים שנאמר אל הפרוכת לא יבוא ואל המזבח לא יגש, ואם עבר ונכנס לוקה אף ע"פ שלא עבד וכו' עכ"ל, ומשמע דבבעל מום האיסור הוא עצם הכניסה למקדש כשהוא בעל מום ולא משום דהכניסה הו"ל קיום של התחלת העבודה. ולפי"ז יתכן דיש עוד נפ"מ דאם שתויי יין נכנס בלילה למקדש דלא הוי זמן עבודה אינו עובר באיסור שתויי יין שנכנס למקדש, וכמש"כ הרמב"ם שהאיסור על שתויי יין להכנס למקדש חל כשנכנס "בשעת העבודה". משא"כ בבעל מום דחל בו איסור כניסה למקדש מצד קיום ביאה למקדש, שאסור אף בלילה77. ואילו בשתויי יין יסוד האיסור הוא משום דהכניסה היא התחלת העבודה, ולכן האיסור חל רק במי שראוי לעבודה ובשעת עבודה, ובלילה דאינו זמן עבודה ליכא איסור.
גמ'. וכל המקודש מחבירו הוא קודם את חבירו. מנלן דתנא דבי רבי ישמעאל וקדשתו לכל דבר שבקדושה, לפתוח ראשון, ולברך ראשון, וליטול מנה יפה ראשון.
לפום ריהטא משמע דנוהגים דיני קדושה לפתוח ראשון רק במילי דקדושה כגון בספר תורה בברכהמ"ז וליטול מנה ראשון בסעודת מצוה. אמנם עיין בהגהות מרדכי לגיטין (אות תס"א) וז"ל מעשה בכהן שיצק מים ע"י ר"ת, והקשה לו תלמיד הא שנינו בירושלמי המשתמש בכהונה מעל וכו' והשיב ה"ר פטר דנהי דיש בהן קדושה יכול למחול וכו' עכ"ל. ומבואר דחל דין וקדשתו ודין כבוד בכהן אף במילי דעלמא ולא רק בדברים שבקדושה78. וי"ל דהא דדרשינן וקדשתו לכל דבר שבקדושה היינו דיש מצוה לכבד את הכהן לפתוח ראשון בדברים שבקדושה, אולם אף במילי דעלמא חל חיוב לכבד את הכהן, מכיון דיש לו קדושה יתירא. ולפי"ז י"ל דחל חיוב כבוד מיוחד לכהן גדול מקרא דוקדשתו, ואע"פ דמהך קרא ילפינן חיוב כבוד לכל כהן דעלמא מ"מ מאחר דיש לכה"ג קדושה יתירא לפיכך חל חיוב כבוד מיוחד אליו מדין וקדשתו. ויתכן דגזה"כ "גדלהו משל אחיו" (חולין קלד:) אינו דין בפנ"ע אלא הוי גילוי דהכה"ג גדול ומקודש יותר מאחיו ומשו"ה חל עליו חיוב כבוד וגדולה בפנ"ע מדין וקדשתו, דגדלהו מאחיו הוי שיעור במצות וקדשתו דכפי קדושתו ומדרגתו יש יותר חיוב לכבדו. ויש להביא ראייה לזה דהרי הרמב"ם לא הביא מצוה לכבד כה"ג מדין גדלהו במנין המצוות כמו שכתב לגבי מלך דיש מצוה לכבד את המלך ולירא ממנו, שכתב (במצוה קע"ג) וז"ל היא שצונו למנות עלינו מלך וכו' ולשון ספרי שום תשים עליך מלך שתהא אימתו עליך, ושיאויים לבנו מהכבוד והגדולה והתהלה והמעלה עד התכלית האחרון שאין למעלה הימנה עד שתהיה מדרגתו אצלנו גדולה ממדרגת הנביא וכו' עכ"ל, ויש לדייק דלגבי מלך כלל הרמב"ם החיוב לכבד את המלך במצות מינוי מלך, ואילו לגבי כה"ג לא הביא מצוה מיוחדת לכבדו אלא כתב בספר המצוות (מצוה ל"ב) וז"ל היא שצונו לכבד זרע אהרן ולנשאם ולרוממם ונשים מדרגתם מדרגה קודמת וראשונה ואפילו ימאנו לא נשמע מהם. וזה כלו הגדלה לאל יתעלה אחר שהוא לקחם ובחרם לעבודתו ולהקריב קרבנותיו. והוא אמרו יתעלה ויתברך שמו (ר"פ אמור) וקדשתו כי את לחם אלהיך הוא מקריב קדוש יהיה לך. ובא הפירוש (גטין נט ב וש"נ) וקדשתו לכל דבר שבקדושה לפתוח ראשון ולברך ראשון וליטול מנה יפה ראשון עכ"ל. ונראה דהקרא דגדלהו משל אחיו הוא שיעור וגילוי במצות וקדשתו, דמאחר דקדושתו וגדולתו יותר משאר אחיו הכהנים חל חיוב לכבדו יותר מדין וקדשתו.79
ויש לדון האם כה"ג יכול למחול על כבודו, ויעויין במרדכי (גיטין אות תס"א) דס"ל לה"ר פטר דכהן יכול למחול על כבודו, ואע"פ דאיתא ביבמות וקדשתו אפילו בעל כרחו היינו רק לענין איסורי כהונה אבל לא לגבי מצות כבוד. אולם יש להעיר דבתוספתא (סנה' פ"ד ה"א) מובא מחלוקת האם מועיל מחילה לגבי חיוב כבוד לכהן, דאיתא "ואם רצה שירחצו אחרים עמו הרשות בידו, ר' יהודה אומר רצה לנהוג בזיון בעצמו אין שומעין לו שנא' וקדשתו על כרחו", וצ"ע בדברי המרדכי דס"ל דמועיל מחילה. ויתכן דיש לחלק בין כה"ג לכהן הדיוט, ולאוקמי דברי התוספתא בכהן גדול משא"כ בכהן הדיוט לכו"ע מועיל מחילה80.
71 עיין לעיל בשיעורים דף ט. ד"ה בעא מיניה רבינא מר"נ בר יצחק נשיא שנצטרע מהו וכו' מש"נ בשם הגר"ח זצ"ל, ועיין בחידושי הגר"ח על הש"ס יומא (יב:) בענין מינוי כה"ג.
72 שכתב הרמב"ם בספה"מ (ל"ת ס"ט) וז"ל שהזהיר כהן בעל מום מהכנס למקדש ר"ל בין האולם ולמזבח והוא אמרו ואל הפרוכת לא יבא וכו' עכ"ל, ובמצות ל"ת (ע) כתב וז"ל שהזהיר בעל מום קבוע שלא לעבוד והוא אמרו ית' איש מזרעך לדורותם אשר יהיה בו מום לא יקרב להקריב, רוצה לומר לא יקרב לעבודה וכו' עכ"ל.
73 שכתב הרמב"ם בספה"מ (ל"ת ע"ג) וז"ל שהזהירנו מהכנס למקדש או להורות באחד מדיני התורה בהיותנו שכורים וכו' עכ"ל, ובלא תעשה (קס"ד) ז"ל שהזהיר הכהנים מלהכנס למקדש והם קרועי בגדים והוא אמרו יתעלה ובגדיכם לא תפרומו ולשון ספרי לא תפרומו לא תקרעו וכו' עכ"ל.
74 עיין בס' שיעורי הרב על עניני ק"ש ותפילה - בעניני קריאת התורה - בענין וקדשתו אות ג' (עמ' רנ"ב).
75 ועיין עוד בס' רשימות שיעורים למס' יבמות דף ד: בענין כלאים בבגדי כהונה (עמ' פג –פו),
76 ויתכן דאם איסורי קריעה ופרימה הוויין איסורים שחלין מפאת קדושת כה"ג שבגברא וחלין גם במשוח מלחמה, אזי י"ל דאף כה"ג מצורע אע"פ שאינו ראוי לעבודה אסור משום דעדיין נתקדש בקדושת כה"ג, אי לאו דעדל"ת דמשו"ה מותר למצורע לקרוע בגדיו ולגדל שערו. ועוד י"ל דדוקא כה"ג אסור בפריעה ופרימה ולא משוח מלחמה, כי מצותו של כה"ג להיות תמיד במקדש משא"כ במשוח מלחמה. וקריעה ופרימה סותרות למצות כה"ג להיות במקדש תמיד, ואף כה"ג מצורע מצותו שיהיה במקדש תמיד לכשיטהר, דאיסור ליכנס למקדש כשהוא מצורע הוה אריא דרביעה עליה, אך עצם מצות כה"ג להיות במקדש תמיד עדיין חלה עליו.
77 ולכאורה יש להוכיח דחל קיום ביאה למקדש בלילה אע"פ שאינה זמן עבודה ממצות שמחת בית השואבה שהיתה בלילה במקדש ומהוה קיום מצות "ושמחתם לפני ה' אולקיכם", וקיום ביאת מקדש.
78 ועיין ברמב"ם פ"ד מהל' כלי המקדש ה"א וז"ל וצריך כל אדם מישראל לנהוג בהן כבוד הרבה ולהקדים אותם לכל דבר שבקדושה לפתוח בתורה ראשון ולברך ראשון וליטול מנה יפה ראשון עכ"ל. וממש"כ "לנהוג בהן כבוד הרבה" משמע דס"ל דמצות וקדשתו מחייבת לכבד את הכהן בכל דבר ולאו דוקא במילי דקדושה.
79 ולפי"ז י"ל דיש דין וקדשתו לכבד ולקדם כהן משוח מלחמה לפני כהן הדיוט, דיש לכהן משוח מלחמה קדושה יתירא מקדושת כהן הדיוט.
80 ולכאורה הסברא לחלק הוא דכבוד כהן גדול מהוה חלות כבוד שמים, והכה"ג אינו בעלים למחול עליו, ואילו כבוד כהן הדיוט הוי כבוד דידיה והוי בעלים למחול. אמנם עיין ברמב"ם בספה"מ (מצוה ל"ב) וז"ל ולשון ספרי וקדשתו על כרחו לומר כי זה ציווי נצטוינו בו ואינו בבחירת הכהן, וכן אמרו קדושים יהיו לאלוהיהם על כרחם עכ"ל. ומבואר דסובר שכהן אינו יכול למחול על כבודו מדין וקדשתו דס"ל דכבודם הוא "כלו הגדלה לאל יתעלה אחר שהוא לקחם ובחרם לעבודתו ולהקריב קרבנותיו". ולהרמב"ם אף כהן הדיוט אינו יכול למחול על כבודו ומצות וקדשתו, כי כבודו מהוה כבוד שמים והכהן אינו בעלים למחול עליו.
רשימות שיעורים לגרי"ד סולובייצ'יק (ניו יורק, 2022), באדיבות ספריא.

